Исломда раҳбарга муносабат\nСиз шу ердасиз: Бош саҳифа 2016 йил 2016 йил 3-сон Исломда раҳбарга муносабат\n(Халқни мавжуд тузумга қарши гиж-гижловчи ва инқилобий ҳаракат ташвиқотчилари бўлмиш иғвогар хаворижларга холисона раддия)\nВатанимиз ўз эркига эга бўлиб, тараққиёт сари жадал одимлаб борар экан, атрофда халқимиз тинчлиги ва равнақига чидай олмайдиган ёвуз кучларнинг ҳам ҳаловати йўқолиб бор-япти. Парокандалик чиқариш ниятида турли-туман бўлмағур иғво тарқатиб, аҳолимиз орасида фитна қилишмоқда. Интернетдаги махсус сайтлари, ижтимоий тармоқлар, маркази чет элларда жойлашган радиолар орқали халқимизни давлатга қарши қўзғаш мақсадида ёлғон миш-мишлар тарқатишмоқда. Халқ ичида норозилик кайфиятини пайдо қилиш учун гоҳ юрт раҳбарларини ёмонотлиқ қилишга уринишса, гоҳ халқни очиқчасига инқилобга чорлашади. Минбарда туриб жамоатни итоатга чақирган имомлар ва бошқа аҳли илмларни эса “сарой уламолари”, “куфр малайлари” деган бўҳтон билан айблаб келишяпти. Жирканч мақсадларига етиш учун Қуръон ва ҳадисларни тескари талқин қилишдан ҳам тап тортишмаяпти.\nМусулмон раҳбарга қарши исён кўтариш шариатимизда жиддий жиноят бўлиб, истилоҳда “боғийлик” дейилади ва ундайлар ўлса, ҳатто жаноза ҳам ўқилмайди. Бу иғвогарлар эса боғийликни “жиҳод” деб талқин қилмоқда. Ақидавий қарашлари шаклланмаган баъзи ғўрлар эса “Исломда шундай экан”, деган пуч тушунча билан уларга алданиб қолмоқда. Ҳа, минг таассуфки, орамизда уларнинг тўрига илиниб онги заҳарланганлар учраб турибди. Бунга раҳбарлар ҳақига салоҳият, яхшилик сўраб дуо қилинганда ғаши келиб, ичидан ижирғаниб ўтирадиган ношукр кимсаларни мисол қилиб кўрсатиш мумкин.\nИнтернет сайтларида, ижтимоий тармоқларда ҳам бу мавзуни қизитиб, аҳли илмлар шаънига нолойиқ сўзлар тарқатувчилар ўзингизга ҳам маълум бўлса керак. Мавжуд ҳукуматга итоатда бўлишни “ғайриисломий”, деб тушунувчи ўша кимсалар ўзларини гўёки адолатпарвар, исломга тўлиқ амал қилувчи комил мусулмон қилиб кўрсатишади. Оддий авомдан ва ҳатто баъзи зиёлилардан иборат айрим қизиққонларнинг ўша фитначиларни қўллаб-қувватлаши эса, уларнинг шариатмизда айни шу мавзу билан боғлиқ аҳкомларни мутлақо билмаслигидан далолат беради.\nДемак, ислом таълимотида фуқаронинг раҳбарга муносабатини ўрганиш ва бу ҳақда имкон қадар ўқувчиларга маълумот бериш – бугуннинг долзарб вазифаларидан бири экан.\nИнсон ва жамият ҳаётининг барча тармоқларини қамраб олувчи мукаммал шариатимизда оддий фуқаронинг раҳбарга қай йўсинда муомала қилиш масаласига ҳам алоҳида урғу берилган. Аҳли суннат ақидавий йўналишида бош матнлардан ҳисобланмиш “Ақидатут-Таҳовия”да бундай ёзилган: “Имомларимиз, бошлиқларимиз агар зулм қилсалар-да, уларга қарши чиқишни ҳақ деб ҳисобламаймиз. Улардан бирортасини қарғамаймиз. Уларга бўйсунишдан бош тортмаймиз. Улар маъсиятга амр қилишмас экан, уларга итоат қилишни Аллоҳга итоат қилиш ўлароқ фарз деб биламиз. Уларнинг ҳақига салоҳият, муваффақият ва саломатлик сўраб дуо қиламиз” (Имом Таҳовий).\nТинч аҳоли томондан қонуний йўл билан сайланган ҳукумат раҳбарига, ҳаттоки у жабр қилса ҳам итоат қилиш, унинг амридан бўйин товламаслик лозим бўлади. Балки, раҳбарга бўйсуниш ақидамизнинг аслий муҳим масалаларидан биридир!\nРаҳбарга қарши исён кўтариш аслида хаворижларнинг мазҳабидир. Хаворижлар ҳазрати Али (р.а.)нинг раҳбариятини тан олмай, у кишига қарши чиқиб, тарихда исён бидъатига асос солган биринчи тоифа бўлган.\nБугунги кунда бутун дунё бошига ташвиш бўлиб турган ИШИД жангарилар тўдаси, ва умуман, сиёсий раҳбарларга бўйсунишдан бош тортиб, исёнчилик тарафдори бўлган барча дин ниқобидаги оқимларнинг ҳаммаси «хавориж» номи остида бирлашади.\n«Эй имон келтирганлар! Аллоҳга итоат этингиз, Пайғамбарга ва ўзларингиздан (бўлмиш) бошлиқларга итоат этинг!» (Нисо, 59).\nОяти каримадаги “бошлиқлар”ни кўплаб муфассирлар давлат раҳбарлари кўзда тутилган, деб тафсир қилишган (Суютий).\n«Расулуллоҳ (с.а.в.) айтдилар: қулоқ солинглар ва бўйсунинглар! Гарчи сизларга боши майиздек ҳабаший ҳоким этиб тайинланган бўлса ҳам» (Бухорий ривояти).\nШунга кўра, айта оламизки: ҳокимиятни бошқариб турган раҳбарга итоат масаласи худди Аллоҳ ва Расулуллоҳ (с.а.в.)га итоат қилиш билан тенг туради.\nАҳли суннат ақидавий мазҳабида фуқаро ва раҳбар муносабати билан боғлиқ муҳим масалалардан яна бири халқ ўз бош-лиғи ҳақига яхшилик тилаб дуо қилиши ва имкон бўлганда унга панд-насиҳат қилиши, ўзи учун хоҳлаган яхшиликни раҳбарига ҳам илинишидир.\nРасулуллоҳ (с.а.в.) айтдилар: “Дин насиҳатдир!” Биз: “Ким учун?” дедик. У зот: “Аллоҳ учун, китоби учун, расули учун, мусулмонларнинг бошлиқлари учун ва оммаси учун”, дедилар (Имом Муслим ривояти).\nҲадиси шарифдаги «мусулмонларнинг бошлиқлари учун» иборасини Имом Нававий бундай изоҳлаган: «Мусулмонларнинг бошлиқларига насиҳат қилиш – ҳақ ишда уларга кўмаклашмоқ ва итоат қилмоқ, уларни ҳаққа чақирмоқ, юмшоқлик ва ширинсуханлик билан уларга эслатмалар бериб турмоқ, мабодо уларга мусулмонларга тегишли ҳақ-ҳуқуқлар етиб келмаган бўлса, буни билдирмоқ, уларга қарши чиқмаслик, одамларни уларга итоат қилишга чақирмоқдир».\nЎз ўрнида шуни ҳам таъкидлаш жоизки, оддий фуқаронинг султонга насиҳати ҳеч қачон жамоатчиликка ошкор қилинмайди. Насиҳат қилиш имкони бўлса, подшонинг ёлғиз ўзигагина айтилади. Насиҳат оммага ошкор бўлса, бунинг оқибати фитна бўлади. Халқнинг бирдамлигига путур етади. Шунинг учун аҳли суннат ақидасида подшога ошкора насиҳат қилишдан қайтарилади. Расулуллоҳ (с.а.в.) бундай дейдилар: «Ким салтанат эгасига насиҳат қилишни истаса, бас, уни ошкора қилмасин. Балки унинг қўлидан ушлаб холи ерга ўтсин. Қабул қилса, жуда яхши, агар қабул қилмаса, у зиммасидаги ишни адо қилган бўлаверади» (Имом Аҳмад ривояти).\nБу ҳақиқатларни замонамиз хаворижлари яхши билиб олишлари шарт! Яна билиб қўйсинларки, уларнинг интернет ва ОАВ орқали мамлакат раҳбарларига қарши ташвиқотлари аҳли суннат вал жамоатнинг йўлига хилофдир!\nшу номдаги мақоласидан қисқартириб олинди.\n2017 йил 13 июлда эълон қилинган 457 марта кўрилган


Психолог нима сабабдан ўсмир қизлар уйдан қочиб кетишларини маълум қилди » Ўзбекистон янгиликлари – Zamin.uz\n06 февраль 2019, 23:00\nПсихолог Элдор Акбутин ўсмир қизларнинг уйдан қочиб кетиш сабабларини санаб ўтди ва тегишли маслаҳатларни берди.\nУ сўнгги пайтларда унга уйидан қочиб кетаётган ўсмир қизларнинг оналари мурожаат қилишаётганини маълум қилди.\n“Болалар 2-3 кун, баъзида эса бир-икки ҳафталаб йўқолиб қолишади. Шундай ҳолатлар ҳам бўладики, қариндошларнинг милицияга мурожаат қилишларига тўғри келади. Кўпинча бундай оилаларда она, кам ҳоллар эса ота бўлмайди. Рўзғорнинг барча ташвиши ва болалар тарбияси билан ёлғиз шуғулланишдан бошқа илож қолмайди”, - дейди Акбутин.\nУнинг сўзларига кўра, ўсмир қизларни қочиб кетиши ота-онани ғазабга келтиради. Она ўсмирнинг қизиқишлари ва эҳтиёжларини назарга олмай, ўзини агрессив тарзда тута бошлайди.\n“Нима сабабдан бола қочиб кетаётганини аниқлаш ўта муҳимдир. Бу ерда бир неча сабаблар бўлиши мумкин. Шу сабаблардан бири - диктатура”. Она жуда қаттиққўл бўлиб, фарзандининг мустақил шахс эканлигини тан олмайди. Ўсмирнинг онасига иродаси, қарор қабул қилиш ҳуқуқи борлигини исботлаш мақсадида уйдан қочиб кетишдан бошқа чораси қолмайди. У чегараларини кучлироқ ҳимоялаган сари, онаси ҳам кучлироқ босим ўтказади. Шунда бола мени яхши кўрмайдилар ва тушунмайдилар, деб ҳисоблайди”, - деди психолог.\nПсихолог сўзларига кўра, агар ўсмир қочган кетган бўлса, вазият оғирлашган ва бу ташқи белги, холос.\n“Ҳозир ҳам баъзи нарсаларни тузатиш мумкин. Тан олиш керакки, бола аллақачон улғайган. Ахир, бола айнан шуни исбот қилиш ва кўрсатишга уринмоқда. Шунингдек, хулқ-атвор ва муомилани ўзгартириш лозим. Тасаввур қилинг, қизингиз 25 ёшда ва у оила қуриши, фарзанд кўриши, бирор жойга кетиши ва ҳоказолар қилиши мумкин. Яъни у шахс сифатида шаклланган, сизнинг олдингизда ўз характерига эга бўлган инсон турибди ва уни ўзгартиришни иложи йўқ. Шуни ёдда тутиш муҳимки, қўлингиздан келадиган ишни сиз тахминан 10-12 ёшгача қилиб бўлгансиз. Қиз кейинчалик деярли ўз йўлида давом этади. Онанинг роли қизи қандай бўлса, шундайлигича қабул қилиш ва дўстлик муносабатларини сақлашга уринишдан иборат бўлади. Ахир, ўшандагина қиз хурсандчилигини баҳам кўриш ёки унга ёрдамингиз ва далдангиз керак бўлганда ёнингизга келиши мумкин”, - дейди Акбутин.\nУ она ёки ота ўз ҳукмронлигини ўрнатишда давом этса, бу болани йироқлаштириб, қолган муносабатларга путур етказишини таъкидлаб ўтди.\n“Ўсмир нима хоҳлашини англашга ва ўзаро келишув эришиш йўлларини топишга ҳаракат қилинг. 3-5 йил ўтиб, қиз улғайиши ва уни умуман тўхтатиб қолишнинг имкони бўлмаслигини билиш муҳимдир. Ўшанда сиз унинг ҳаётини бари бир назорат қила олмайсиз, бироқ, шу билан бирга унинг ишонч ва меҳр-муҳаббатидан айрилиб қоласиз”, - деди психолог.\nУ агар бу тавсияларни қўллаш ёрдам бермаса, эҳтимол, муаммони ҳал этишда тажрибали психолог кўмаги лозим бўлишини таъкидлади.\nЯнгиликлар » Жамият » Психолог нима сабабдан ўсмир қизлар уйдан қочиб кетишларини маълум қилди\n16:43 Санкт-Петербургда ўсмир мактабдош қизнинг устига спирт сепиб, уни ёқиб юборди\n14:02 Германиялик ўсмир ота-онасининг 20 минг евро пулини ўткинчиларга тарқатди\n16:10 Тошкентда 16 ёшли ўсмир ўз жонига қасд қилди\n14:11 Германияда ёш бола юк машинасини олиб қочиб, 200 км йўл босиб ўтди


БАЛИҚЧИЛИК ФEРМEР ХЎЖАЛИГИНИ ҚАНДАЙ ЖОЙЛАРДА ТАШКИЛ ҚИЛИШ МУМКИН? | АгроОлам.Uz\nДомой Балиқчилик БАЛИҚЧИЛИК ФEРМEР ХЎЖАЛИГИНИ ҚАНДАЙ ЖОЙЛАРДА ТАШКИЛ ҚИЛИШ МУМКИН?\nБАЛИҚЧИЛИК ФEРМEР ХЎЖАЛИГИНИ ҚАНДАЙ ЖОЙЛАРДА ТАШКИЛ ҚИЛИШ МУМКИН?\nҲовуз балиқчилигини ташкил қилиш ва уни жойлашти- риш учун нима қилиш керак?\nБиринчидан, қулай жой танлаш керак. Танланган жой қияроқ бўлиб, сувни чиқариш осон бўлсин, сув у ер-бу ерда тўпланиб турмасин. Сув тўлиқ чиқиб кетиши лозим. Ҳовузни тайёрлаш учун кўп меҳнат сарфланмасин.\nИккитидан, ҳовуз сув манбаси (зовур, канал)га яқин бўлиши керак. Сув йил давомида бўлсин. Сув борлигига ишонч бўлиши, ҳовузни сувга тўлдириш, сув кириб-чиқиб туришига ишончингиз комил бўлиши даркор. Сув манбаси (зовур, канал) ҳовузга нисбатан юқорироқда бўлиши ло- зим. Сувнинг эркин ҳаракати билан ҳовуз қийинчиликсиз тўлсин.\nУчинчидан, сув сифати ҳам асосий омил ҳисобланади. Сув- ни сифати яхши бўлиши, ҳаддан ташқари шўр, ранги, ҳиди бўлмасин, гаъмига эътибор бериш керак. АгарДа ҳовузга бетона ёввойи балиқ кириши хавфи бўлса, дарҳол сув кира- диган жойга ихота мосламалари (сетка) қўйилади. Бегона балиқ киришига йўл қўйиб бўлмайди. Кўлмак ва шағалли жой бўлса, сув тўхтамайди — филтратсия кучли бўлади. Бундай ҳовузда сув турмайди. Ҳовуз унчалик катта бўлмаган қияликда жойлашганлиги маъқул. Сув ҳамма вақт бўлиши учун артезиан қудуқ ёки скважинадан сув чиқариб, бундан фойдаланса ҳам бўлади. Бу сув махсус ҳовузларга олиниб, хлорелла, ссенодесмус ва бошқа микроскопик ўсимлик ўсти- рилиб, балиқ учун яроқш сувга айлантирилади. Сўнгра ҳовуз суви гидрокимёси таҳлил қилиниб, унинг яроқгшлиги аниқ- ланади. Балиқчилик ҳовузларини сувсиз тасаввур қилиб бўлмайди.\nБалиқчилик ҳовузи қандай бўлиши керак?\nАсосий гидротехник иншоот. Ҳар бир ҳовузнинг дамба- си, сув кирадиган ва чиқадиган канали бўлади. Сув чиқа- диган канал ҳовузнинг тубидан бошланади ва каналнинг чиқиш жойига балиқ гутқич қурилади. Ҳовуз қия бўлиши шарт. Сув кириш жойидан сув чиқиш жойигача қиялик 15— 20 фоизни ташкил қилади. Демак, ҳовузга сув кирадиган жойнинг чуқурлиги 50 см. Бу қисм ҳовуз майдонининг 10— 15 фоизини, ҳовузнинг ўрта қисми чуқурлиги 1,5 м май- доннинг 60 фоизини, сув чиқадиган жой чуқурлиги 1,8—м ҳовузнинг 15—20 фоизини ташкил қилади. Агар ҳовуз- лар 5—10 га бўлса, унда ҳовузнинг ўртасидан чуқурлиги 30-50 см, худди ўқариққа ўхшаган дрен олинади. Ўқариқ сув кирадиган жойдан сув чиқадиган жойгача чўзилади. Пекин шуни эсдан чиқарманг, саржўна очилгандан кейин ҳовузда сув қолмаслиги керак. Сув балиқ тутқич орқали чи- қиб пастки зовур ёки ариққа тушиши керак. Сув чиқиб ке- тадиган канал ҳовуз тубига нисбатан 0,5-1,0 м гача чуқур- роқ бўлиши мақсадга мувофиқ.\nҲовуз қурилаётганда унинг тупроғи атрофига чиқарилиб, дамба қилинади. Дамбаларнинг қалинлиги ҳовузнинг кат- та-Кичиклигига боғлиқ. Катта ҳовузларда (10—20 га) тўлқин катта бўлади; шунга муносиб равишда дамба туби 5—6 м ва юқори қисми 1,5—2 м кенгликда бўлиши керак. Сув кирадиган жойга диаметри 0,5 м ли қувур, унинг оғзига тўр қўйилади. Тўр ҳар 2—3 соатда текширилади ва тозаланади. Сув чиқадиган жойда саржўна бетондан тайёрланади. Сув чиқиши махсус мослама орқали бошқарилади. Ҳовузнинг асосий хусусияти — сувини тўлиқ чиқиш имкониятини яра- тиш лозим. Ҳовузда сувнинг ҳар кдерда қолиши энг ёмон ҳодиса, чунки балиқпар қолиб кетиб, жабраси балчиқ билан тўлади. Шунинг учун ҳам балиқ тутқичнинг аҳамияти катта. Балиқ тутқич катталиги ҳовузнинг катта-кичиклигига қараб тайёрланади. Агар ҳовуз 30—50 га бўлса, балиқ тутқич узунлиги 20—30 м, эни эса 2—3 м. Балиқ яхши ҳолатда бўлиши учун тоза сув тутқичга тушиб туриши керак. Ҳовуз 1,0-1,5 га бўлса, балиқ тутқич узунлиги 2 м эни эса 1,5 м катталикда бўлади.\nДиққат: агар ҳовуз 10—20 фоиз қия бўлмаса, сув чиқиш томонига балиқларни ўтказолмай азоб кўрасиз. Ҳовузларни тайёрлашдан олдин мутахассис билан маслаҳатлашиш керак, билар-билмас иш бошламанг.\nҲовузлар қуйидагиларга бўлинади: ўстирувчи ҳовузлар; қишлаш ҳовузлари; товар балиқ етиштириш ёки яйлов ҳовузлари.\nБалиқ чавоқларини боқиш учун ҳовуз майдони 0,25 дан го 1-2 га гача, чуқурлиги 0,5-0.8 м бўлади. Чавоқлар учун мўлжалланган ҳовузлар балиққўйгунга қадар 5—8 кун ол- дин сув билан тўлдирилади. Чавоқ ўстириш ҳовузига 4—5 кунлик чавоқдар қўйилади. Бу ҳовузда чавоқлар оғирлиги 5 г бўлгунча 30—45 кун боқилади. 30—45 кунлик балиқчалар ўстириш ҳовузига ўтказилади ва 4 ой боқилади (6—10 ойликкача). Бу ҳовузда майда балиқчалар то сеголетка 35—50 г оғирликка етгунча бўлади. Ўстириш ҳовузи ҳам хўжаликнинг сув ҳавзаси майдонига боғлиқ: 1,0-1,5 г дан 2,0 га гача бўлиши мумкин. Ҳаттоки, 10 га гача бўлиб, ўртача чуқурлиги 1,5 м бўлиши мақ- садга мувофиқ. Сув кирадиган жой чуқурлиги 0,5 м, сув чиқадиган жойдаги чуқурлик 1,8 м бўлади. Ўстириш ҳовузлари 5—10 суткада тўлдирилиши ва ҳар 4—5 суткада суви тўлиқ алмаштирилиши лозим.\nБалиқчилик фермер хўжалигида албатта қишлаш ҳовузлари ҳам бўлиши шарт. Қишлаш ҳовузи гупроғи қаттиқ ва органик модда бўлмаслиги керак. Қишлаш ҳовузи да балиқ ноябр ойидан то март-апрел ойигача сақчанади. Қишлаш ҳовузи ҳам қия бўлиши керак. Сув юзасининг 1,5 м музла- маслиги лозим. Қишлаш ҳовузининг чуқурлиги 2,5 м гача бўлади. Майдони эса 0,2-0,3 га, ҳатгоки 1,0 га гача ҳам бўлиши мумкин. Қишлаш ҳовузи балиқ қўйгунга қадар 10— 15 кун олдин сув билан тўлдирилади. Сувдаги кислород 5—6 мг/л. Ўтказиладиган сеголеткалар сони 400—800 минг/га. Агарда қишлаш ҳовузи талаб даражасида бўлса, сув ўз вақ- тида алмашиниб турилса, юзаси яхлаб қолмаса сеголетка- ларни қишдан чиқиш кўрсаткичи 95—97 фоизни ташкил қилади.\nЯйлов – товар балиқ боқиладиган ҳовуз майдони 1—2 га дан 5—10 га гача бўлиши мумкин. Катта майдонларни бош- қариш анча қийин. Шунинг учун ҳам 0,5-1,0 га майдон анча қулай. Яйлов ҳовузларининг ўртача чуқурлиги 1,5 м, қиялиги 15—20 фоизни ташкил қилиши керак. Сув чиқиш жойида албатта балиқ тутқич бўлиши, вегетация давомида сув алмашиниб турилиши шарт.\nБалиқлаштириш қоидаси қуйидагича: И с/га дан балиқ маҳсулоти олиш учун — карп — 200—250 дона, агарда 20 с/га ҳосил олмоқчи бўлсангиз 15 минг дона карп сеголеткаси қўйилади.\nҲОВУЗ БАЛИҚЧИЛИГИНИНГ ТАБИИЙ ШАРОИТИ БА МОДСИЙ БАЗАСИ\nТупроқ-иқлим шароитининг аҳамияти\nҲовуз балиқчилигини муваффақиятли амалга оширишда табиий шарт-шароит, биринчи навбатда тупроқ ва иқлим катта аҳамият касб этади. Тупроқ сифати ҳовуз ва сув тўпла- надиган майдон сув ҳавзасининг табиий балиқ маҳсулдор- лигига катта таъсир кўрсатади. Унумдор тупроқда сақланув- чи минерал тузлар, органик бирикмалар сувга тушгач бак- териялар, ўсимлик ва ҳайвонлар организмлари озиқлани- ши учун зарур молдалар билан бойитади. Унумдор тупроқ- ларда барпо этилган балиқчилик ҳовузлари ҳайдаладиган далали сув йиғиладиган майдонлар балиқлар учун бой озуқа базаси сифатида кам унумли, ботқоқлашган, нордон реакци- яли, қумли-тошли жойларга қурилган ҳовузлардан фарқ қилади.\nҲовуз балиқчилиги ҳаво ва сув ҳарорати, унинг суткали ва мавсумий ўзгариб туриши, ёғингарчиликлар, шамол, инсолятсия даражаси (қуёш нури интенсивлиги ва қуёшли кунлар частотаси), кун узунлиги, вегетация даврининг узунлиги каби иқлим шарт-шароитлари кам аҳамият касб эт- майди. Иссиқсевар балиқларнинг муҳим ҳаётий фаолияти (кўпайиб-ривожланиши, озиқланиши ва ўсиши) кўпроқ сув ҳарорати 17—20°\nҲовуз балиқчилиги ҳудудлари\nҲовуз балиқчилиги экологик-географик ҳудудлари тупроқ ва иқлим шароитига қараб, шунингдек ҳовузларнинг табиий балиқ маҳсулдорлиги билан белгиланади. Тупроқ ва иқлим факторлари шимолий географик зонадан жанубий ҳудуд томонга яхшиланиб боради. Кейинги йилларда ҳовуз балиқчилиги кенгайиб бормоқда. Ўзбекистонда ҳовузлардан ташқари ўн минг гекгарлаб шоли экилган чеклардан карп ва унинг гибридларини семиртириш майдони сифатида фой- даланилмоқда. Илиқ ва совуқ сувли ҳовуз хўжаликлари, уларнинг ўзига хос хусусиятлари, асосий вазифаси\nМаълумки, балиқ танасининг ҳарорати атроф-муҳит, яъни сувиинг ҳароратига қараб ўзгариб туради. Сув ҳавзала- рининг ҳарорат шароити балиқларнинг жами ҳаёти жараё- нига: кўпайишига, озиқланишига, ўсишига катта таъсир кўрсатади. Балиқпар иссиқсевар ва совуқсевар туркумларга бўлинади. Иссиқсеварлар учун мақбул шароит баҳор ва ёз ойларида, қачонки сув ҳарорати 17—20° С ва ундан ошган- да вужудга келади. Бундай нисбатан илиқ сувда улар кўпая- ди, кичкиналари ривожланади, яхши озиқланади ва жадал ўсади. Совуқсевар балиқпар учун яхши шарт-шароит қачонки сув 15° С ва ундан пастроқ ҳароратда вужудга келади. Иссиқсевар балиқлар қаторига кенг тарқалган карплар оила- сига мансуб — карп ва сазан, дўнгпешона, карас, амур ва ҳоказолар киради. Совуқсевар балиқпар турига эса хонбалиқлар мансуб. Улар одагда куз, қиш, қисман эрта баҳорда кўпайи- шади. Масалан, дарё хонбалиғи куз-қиш ойларида сув 6—8° С ва ундан паст бўлган ҳароратда урчийди.\nБалиқларни юқорида гаъкидланган биологик хусусият- ларига мувофиқ тарзда ҳовуз хўжаликлари ҳам қуйидаги гуруҳларга бўлинади: И) хрвузларда баҳорги-ёзги ҳарорат 17—20° С ва ундан юқори ҳароратда бўлган илиқ сувли ва ҳовузлардаги сув ҳарорати ёз вақтида 12—15° С ҳароратдан ошмайдиган совуқ сувли хўжаликлар. Илиқ сувли ҳовуз хўжаликлари асосий кўпайтириш объекти карп бўлгани боис карп балиқчилик хўжалиги деб юригилади. Совуқ сувли ҳовуз хўжаликларида кўпроқ хонбалиқ егиштирилганлиги туфай-ли, одатда форел балиқчилик хўжалиги деб аталади. Илиқ сувли балиқчилик хўжаликлари учун ёғадиган ёғинлар (кўпинча эриб оқиб келган сув), кичик дарё, анҳор, кўл ва сув омборлари, баъзан артезиан — сув манбаи ҳисобланади. Совуқ сувли ҳовуз хўжаликларининг сув таъминоти асосан чашма, булоқ, тоғ ва баъзи текисликдан оқиб келадиган дарёларнинг тоза, муздек, кислородга яхши тўйинган суви ҳисобига амалга оширилади.\nСув миқдорини бошқариш\nСув исрофланишига йўл қўймаслик керак. Суз ҳовузда ҳаддан ташқари кўпайиб кетмасин. Дамбалар мустаҳкам бўлиши, унинг юқори кенглиги 2 м ва сув сатҳидан 0,5—м баланд бўлиши керак. Айниқса, сув чиқадиган саржўна мустаҳкам бўлиши, сув чиқиб кетишига имконият бўлмаслиги шарт. Сув кирадиган, сув чиқадиган жойларга ҳимоя мосламалари ўрнатиш шарт. Сув қуйишдан олдин сув кирадиган ва чиқадиган жойлар яхшилаб кўздан кечи- рилади. Агар саржўна бўлса, унинг деворлари бетон қили- ниши ва сув кавлаб уриб кетмаслиги учун тупроғи яхшилаб шиббаланиши керак. Ҳовуз девори 5—8° қия бўлиши, сув қувурдан тушса, ҳовуз туби ва деворини кавламаслиги учун қайроқ тош ташлаш даркор. Шундай бўлиши лозим- ки, босим билан тушаётган сув ҳовуз деворини бузмасли- ги, кавламаслиги керак. Бунга ишонч ҳосил қилгандан кей- ин сув қуйилади.


16:31 / 04.12.2017\nКанададаги Уотерлу университетидан бўлган нейробиологларнинг хулосасига кўра, овоз чиқариб ўқиш хотирани яхшилайди. Бу ҳақда MedizalXpress сайтида эълон қилинган матбуот релизида айтилади. Олимларнинг тегишли мақоласи Memory журналида жойлаштирилди.\nТадқиқотда 95 киши иштирок этди. Кўнгиллилар тўртта услубдан бирининг ёрдамида ёзма кўринишдаги маълумотни эслаб қолишга ҳаракат қилишди. Улар матнни товуш чиқармай ёки овоз чиқариб ўқишган, ўзларининг ёки бошқа бировнинг ёзиб олинган нутқини тинглашган. Тестлар натижаларининг кўрсатишича, оғзаки нутқ ва эшитиш қобилияти бир вақтнинг ўзида ҳаракатга келтирилса, ёзма кўринишдаги маълумот яхшироқ ёдда қолади.\nОлимларнинг сўзларига кўра, сўзлар агарда уларга «қандайдир ишлаб чиқарувчи элемент» - маълумотнинг узоқ муддат ёдда сақланиб қолишини мустаҳкамловчи фаол ҳаракат қўшилса, яхшироқ эсда қолади. Бундай ҳаракатга эса матнни қайтадан ёзиш ёки уни босма шаклда териш ҳам киради. Эффект кекса ёшдаги одамлар учун фойдали бўлиши мумкин.


13 август куни АКМ ўқув залида Ўзбекистон Республикаси Президентининг “Ўзбекистон Республикаси Давлат му стақиллигининг йигирма тўрт йиллик байрамига тайёргарлик кўриш ва уни ўтказиш тўғрисида”ги Қарорида белгиланган вазифалар ижросини таъминлаш мақсадида, АКМнинг доимий фойдаланувчилари учун “Бетакроримсан, ягонасан, она Ватаним –Ўзбекистоним!” мавзусида мусиқий кеча ўтказилди.\nТадбирни ўқув зали ходими М. Узақова очиб, Мустақиллигимизнинг йигирма тўрт йиллиги билан йиғилганларни табриклади. Мустақиллик биз учун миллий давлатчилигимизни, ўзлигимиз, инсоний ҳақ-ҳуқуқ ва қадр-қимматимизни тиклаш, урф-одат ва анъаналаримизни, муқаддас ислом динимизни, буюк ажодларимизнинг табаррук номларини улуғлаш, соғлом ва баркамол янги авлодни шакллантириш бўйича илгари тасаввур ҳам қилиб бўлмайдиган беқиёс имкониятлар очиб берганини таъкидлаб ўтди.\nТадбирнинг қиз иқарли ва эсда қоларли бўлишида АКМнинг доимий китобхонлари ва қизиқувчилар клуби аъзоларининг ҳам ҳиссаси катта бўлди. Жаҳон иқтисодиёти ва дипломатия университети 1 курс талабаси Зулфизар Алиева ва Академик лицей ўқувчиси Одилжон Абдуллаевлар Ўзбекистон халқ шоири Абдулла Ориповнинг “Ўзбекистон” шеърини ўзбек ва инглиз тилларида ўқиб бердилар. Турин политехника университети 1 курс талабаси Мунтоз Валижонов таниқли “Ялла” гуруҳ и репертуаридан қўшиқлар ижро этди.\nТадбир учун “Бетакроримсан, ягонасан, она Ватаним –Ўзбекистоним!” мавзусида кўргазма ташкил этилиб, Дилноза Деҳқонбоева кўргазмага тақдим этилган нашрлар обзорини ўтказди. Мустақиллик йилларида фан, техника ва иқтисодиётнинг турли соҳаларида эришилган ютуқларни акс эттирувчи нашрлар “Ўзбекистон: кеча ва бугун” рукнида тақдим этилди. “Ўзбекистон дунё нигоҳида” рукни эса китобхонларни Ўзбекистоннинг давр билан қадамба-қадам бораётганлиги, хорижий давлатлар билан ўзаро ҳамкорлик, дўстлик алоқалари мустаҳкамланиб бораётганлигини очиб берувчи нашрлар билан таништиради. Обзор тингловчиларда катта қизиқиш уйғотиб, тавсия этилган нашрларни ўқиш истагини билдирдилар.


Ҳуқуқ ҳимоячиси Фахриддин Тиллаев қамоқдан озод этилди - Фарғона.Ру ахборот агентлиги\n19:07 msk, 20 Февраль 2019\nҲуқуқ ҳимоячиси Фахриддин Тиллаев қамоқдан озод этилди\n14.05.2018 09:39 msk\nФахриддин Тилла-евнинг қамоқдан олдинги сурати. Ahrca.ru фотоси\n2018 йил 12 май куни Ўзбекистоннинг Олмалиқдаги 64/72 колониясида жазо муддатини ўтаётган ҳуқуқ ҳимоячиси Фахриддин Тиллаев озод этилди. У март ойида республика Бош прокурори номига шикоят йўллаган, оқибатда 11 май куни Олий суд томонидан биринчи инстанция суд қарори бекор қилинган.\nФахриддин Тиллаев – «Мазлум» ҳуқуқ ҳимояси марказининг аъзоси, мустақил касаба уюшмалари ташкил этиш ташаббускорларидан бири, узоқ йиллар тақиқланган меҳнат тури қурбонлари ҳуқуқларини ҳимоя қилиб келган. У ушбу фаолиятини кейинчалик 2016 йил декабрда қамоқда оламдан ўтган ҳуқуқ ҳимоячиси Нуриддин Жуманиёзов билан ҳамкорликда олиб борган.\nФахриддин Тиллаев Ўзбекистон Жиноят кодексининг “одамлар савдоси” билан боғлиқ 135 - моддаси билан айбдор топилган. 2014 йил 6 мартда суд уни 8 йил озодликдан маҳрум этиш бўйича ҳукм чиқаради.\nМарказий Осиёда инсон ҳуқуқлари ассоциацияси маълумотларига кўра, Фархриддин Ҳабибуллаевич Тиллаев 1971 йил 15 августда Сурхондарё вилоятининг Бойсун шаҳрида туғилган. 2003 йилдан “Мазлум” ҳуқуқ ҳимояси марказининг аъзоси бўлган. 2005 йилдан Сурхондарёдаги одамларнинг меҳнат ҳуқуқларини ҳимоя қилиб келган. Тиллаев 2012 йил ишчи мигрантларни ҳимоя қилиш учун мустақил касаба уюшмалари Иттифоқини тузиш ташаббускорларидан бири бўлган (ташкилот раҳбари Абдулла Тожибов ўғли).\nУнинг ҳамкасблари Тиллаев устидан ўтказилган суд жараёни холис ва мустақил кечмаганини эътироф этадилар. Жараён шу қадар тез ўтказилганки, оқибатда Тиллаев тергов материаллари билан танишиб чиқишга улгурмайди, унинг ҳимояланиш ҳуқуқидан фойдаланишига имкон бўлмайди.\n«Фахриддин Тиллаевнинг озод этилиши мен учун муҳим воқеликдир. МХХ ходимлари провокацияси туфайли уни озодликдан маҳрум қилдилар. У дуч келган барча тўсиқлар унинг иш фаолияти билан боғлиқдир, –дейди “Марказий Осиёда инсон ҳуқуқлари” ассоциацияси президенти Надежда Атаева. – Ҳукумат ХМТ (Халқаро меҳнат ташкилоти) қарорларини ратификация қилиш билан чекланган бир пайтда Тиллаев миллий ҳимоя воситаларини қўллаган ҳолда ижтимоий адолат принципларини ҳимоя қилишга уринди ва ҳукумат фуқаро жамияти билан мулоқот қилишга тайёр бўлганда эркинликка чиқди. Фахриддин яқин орада соғлигини тиклаб, хавфсиз шароитларда фаолиятини яна давом эттиради, деган умиддаман».\nФахриддин Тиллаев Халқаро пахта каолициясининг Тошкенга келиши ва Ўзбекистон президенти Шавкат Мирзиёевнинг АҚШга ташрифи олдидан озодликка чиқарилди. Фахриддин Тиллаев номи доимо демократик мамлакатларнинг етакчи дирломатик миссиялари диққат марказида бўлиб келган, БМТ мажлисларида Ўзбекистондаги инсон ҳуқуқлари муҳокама қилинганда бир неча бор тилга олинган.


"Сардорга раҳмат. Қолган санъаткорлар қани?\nМАДРИД. "Мен Тошкентда туғилиб, Санкт-Петербургда ўсиб, Мадридда истиқомат қилаётган ўзбекистонликман. Жоним куйганидан сизларга ёзишни қарор қилдим. Бундай миқёсида бахтсизлик юз берса, Фейсбукнинг мен каби оддий фойдаланувчиси нима қилашини билмай қолади. Мен репортажни томоша қилиб, бундай яшаш ва ўлиш мумкин эмаслигини тушунаман, холос. Битта видеороликка 52 нафар инсоннинг ҳаёти ва ўлими сиққан.\nМисол учун, Сардор Мадраҳимовни тушуниш қийин. Нима учун у қимматбаҳо костюмда, бўйнига бабочка тақиб қўшиқ куйлаган? Бизнинг эркаклар мотам кунида бундай либосларда анчадан буён юрадими? Қани дўппи, қани рўмол, ўлганларга ҳурмат қани?\nШундаям Сардорга раҳмат. Қолган санъаткорлар қани? Ўлганлар хотирасига хайрия концерти ўтказиб, тўпланган пулларни ўлганлар оилаларига берса бўларди-ку. Бир оз ўтиб ҳаммаси унутилади. Лекин ҳеч нарса қилмасак, бизнинг бошимизга ҳам бир қўшиқдан бошқа ҳеч нарса қолмаган 52 одамнинг тақдири тушиши мумкин".


Сиз “зарарли” озуқа ва йўл йўлакай танновул қилишни чегаралашга ҳаракат қилсангизда, бу ҳали овқатланиш рационингиз соғлом дегани эмас. Фойдали рационни шакллантириш учун диетолог маслаҳати бўлиши керак. Лекин, соғлом овқатланишга ёрдам берадиган бир нечта қоидалар мавжуд.\nБалиқ, ёнғоқлар истеъмол қилинг ва ўсимлик ёғи эсдан чиқмасин\nАгар сиз ёнғоқ, авокадо билан дўст бўлмасангиз, зиғир ва бошқа ўсимлик ёғларини суймасангиз, сизда тўғри ёғлар танқислиги пайдо бўлади. Айни шу маҳсулотлар моно ва тўйинтирилмаган ёғларга, жумладан омега-3 га бой бўлади. Ёғлар мия учун жуда муҳим бўлиб, унинг тўқималарининг 60 %ни ташкил этишади. Ёғлар туфайли ҳужайралар ҳаракатчан ва эгилувчан бўлади, организм ёғлар ёниши натижасида энергия олади. Диетологларни таъкидлашича, фойдали омега-3 ёғли кислота истеъмолини кўчайтириш керак. Улар, масалан совуқ денгиз балиқларида (лосось), зиғир ёғида ва грек ёнғоқларида мавжуддир.\nТайёр нонушталарни бўтқалар ва творог билан алмаштиринг\nСиз эрталаб тайёр нонушталарни истеъмол қилар экансиз, эхтимол уларни маркировкасида қанча шакар ва ёғлар беркиниб ётганини ўқимайсиз ҳам. Британия истеъмолчилар ассоциацияси олимлари таниқли 100 та қуруқ нонушталар маркаларини таркибини солиштириб, уларни кўпида ортиқча шакар ва туз, айримларида эса тўйинтирилган ёғлар мавжудлигини топишди. Ишлаб чиқарилган мюслида клетчатка оз, шакар ва туз кўп. Яхшиси, нонуштага буғдой ва сули қаламчаларидан бўтқа ёки творог истеъмол қилинг. Эринманг ва бўтқа тайёрлаб унга янги мевалардан қўшинг. Кам ишланган крупалар клетчаткага бой, организмни “секин” углеводлар, витаминлар ва минераллар билан бойитади.\nЧой ва қахвадан ташқари сув ҳам ичинг\nАгар сиз фақат чой ва қахва ичсангиз, сизда сувсизланиш содир бўлиши мумкин. Мутахассислар организмдаги сув мутаносиблигини ушлаб туриш ва чанқоқни бостириш учун ичимликлар эмас, балки айни сувни истеъмол қилишни тавсия этадилар. Таркибида кофеин мавжуд бўлган бир пиёла чой ичганингиздан сўнг, диетологлар бир стакан сув ҳам ичишни тавсия этадилар. Кофе таркибидаги кофеин организмдаги кальцийни ювади ва уни ўзлаштиришга халал беради. Ярим литр сув модда алмашувини 30%га яхшилайди, овқат ҳазм бўлишига ва бошқа органлар фаолиятига ижобий таъсир қилади.Кўп сув тери ҳолатига ҳам яхши таъсир қилади.\nТез-тез ва кам-камдан истеъмол килинг\nАгар сиз кунига 2 марта овқатлансангиз, демак кўп порцияларни ейсиз ва сизда семириб кетиш хафви мавжуд. Бир кунда бир марта ва кам-камдан истеъмол қилиш — бу сумоистларнинг овқатланишидир. Соғлигингизни ва мутадил вазнни ушлаб туриш учун тез-тез ва кам-камдан овқатланинг, яъни кунига беш мартагача.\nОвқатланишлар орасидаги узоқ танаффуслар модда алмашуви бузилишига, семиришга, тери муаммоларига ва уйқучанликка олиб келади. Тўйимли нонушта ва тушлик кифоя, улар орасида олма, апелсин, бир неча ёнғок енг, бир пиёла чой ичинг.Буларнинг ҳаммаси фойдали озуқадир.\nОвқатланиш рациони таркибида асосан мева ва сабзавотлар бўлсин\nАгар сиз фақат қадоқланган озиқ-овқат маҳсулотларини харид қилаётган бўлсангиз, кўпроқ қайта ишланган ва етарлича фойдали бўлмаган маҳсулотлар билан озуқланяпсиз, демак мева ва сабзавотларни кам истемол қиляпсиз. Айни шу маҳсулотлар асосан сизни овқатланиш рационингизда кунига 5 порциягача ва турлича тайёрланган бўлиши керак. Қайта ишланган озуқаларни асосий муаммоси шундаки, қайта ишлаш жараёнида уларнинг озуқалиги бузилади. Жумладан зарарли озуқаларга: колбасалар, тез тайёрланадиган маҳсулотлар ва музлатилган яримфабрикатлар, консерва шўрвалар,бульон кубиклар киради. Соғлиғингизни сақлаш учун юқоридагиларни истеъмол қилишни қисқартириш, яхшиси мавсумий мева, сабзавотлар, балиқ ва гўштларни истеъмол қилган маъқул.\nТўйинтирилган ёғлар истеъмолини камайтиринг\nАгар сиз ҳар куни 3тадан сариёғли бутерброд истеъмол қилсангиз, демак овқатланиш рационингизда тўйинтирилган ёғлар жуда кўп экан. Бутундунё соғлиқни сақлаш ташкилоти гўшт ва сут маҳсулотлари, тухум, шоколадни таркибидагилар билан бирга истеъмолни кунига 10граммгача чегаралашни тавсия этмоқда. Чегаралаш- бу бутунлай йўқотиш эмас, тўйинган ёғлар организм учун энергия манбаи, хужайралар учун қурилиш материали. Асосийси, уларни меёрида истеъмол қилиш, рационга кўпроқ мева ва сабзавотлар, бутун донли маҳсулотларни қўшиш керак.\nОвқатланиш рационингизга ўртача ёғли сут маҳсулотларни киритинг\nАгар сиз ёғли сут маҳсулотларини суйсангиз ва кунига 3 мартадан ортиқ истеъмол қилсангиз, юрак-қон томир касаллиги ҳавфи ортади. Кам ёғли маҳсулотлар истеъмолига ўтинг, натижада рационингиздаги тўйинган ва трансёғлар камаяди. Ёғли сут махсулотлари ва тўйинган ёғлар роли ҳақида ҳозирда фаол илмий мунозаралар олиб борилаётган бўлсада, якдиллик билан юқоридаги тавсияларни инкор этишга ҳеч қандай асос йўқ.\nҚадоқланган сут маҳсулотларини таркибини диққат билан ўрганиб чиқинг\nСаноат ишлаб чиқариш маҳсулотлари таркиби жуда бой. Уларда ёғ, туз ва шакар кўп бўлиши мумкин. Россияда мавжуд чегараланган маркировкалаш тизими туфайли сиз буни пайқамаслингиз мумкин. Маҳсулот таркибидаги компонентларни диққат билан уларнинг сони озайишига қараб ўқиб чиқинг. Масалан, агар шоколад таркибида биринчи какао ўрнига шакар турган бўлса, бошқа маҳсулот ахтаринг.\nТегишли равишда, гўшт маҳсулотларида фақат биринчи гўшт, нонда-ун, сут маҳсулотларида сут бўлиши керак. Айникса, “соғлом” маҳсулотлар таркибини диққат билан ўрганинг, хусусан донли батончиклар, тез тайёрланадиган бўтқалар, болалар учун махсулотлар ва ҳоказо. Ишлаб чиқарувчилар булар таркибига кўпинча ортиқча шакар қўшиб юборишади. Доимо маҳсулот таркибини ўрганиш билан бирга, уни вазни ва порциялар сонига ҳам эътибор беринг.


16 ноябрь, 2020, 07:10\n“Уфа” раҳбари қизиқ маълумотларни ошкор қилди\nОстон Ўруновни Россия футболига олиб кирган “Уфа” жорий мавсумда премьер-лигада рақобатга дош бера олмаяпти. Ўтган йилги ишончли ўйинлари билан мухлису мутахассислар эътиборини қозонган жамоа жорий мавсумда премьер-лига аутсайдерига айланиб қолди.\n“Уфа”нинг бу ҳолатга тушиб қолиши кўп жиҳатлан етакчи футболчиларнинг бошқа жамоаларга трансфер қилингани ва уларнинг ўрнига муносиб ўринбосарлар топилмагани билан боғлиқ. Айниқса, ўтган мавсумда қисқа муддатда уфаликларнинг етакчи ўйинчисига айланган Остон Ўрунов, шунингдек, Даниил Фоминнинг бошқа жамоаларга кетгани “Уфа”нинг шаклланган ўйинини сочиб юборди.\n“Уфа” клуби директорлар кенгаши раиси Ростислав Мурзагулов журналистларга берган интервьюсида Остон Ўруновнинг кашф этилиши ва “Спартак” жамоасига трансфер қилинишига оид янги маълумотларни ошкор қилди.\n- Биз ёзги трансферлар даврида асосий футболчиларимиз – Даниил Фоминни “Динамо”га, Остон Ўруновни “Спартак”га трансфер қилдик. Уларни ушлаб қола олмасдик. Шундай қилмаганимизда қолганларга маош бериш учун ҳеч нарсамиз бўлмасди. Аминманки, агар кетганларнинг ўрнига футболчи олиб келиш билан Шамиль Газизов шуғулланганида муносиб ўринбосарлар топилган бўларди.\nГазизовнинг ажойиб хусусиятлари бор. Масалан ўтган қишда Остон Ўруновнинг трансфери учун умуман пулимиз йўқ эди. Коронавирус пандемияси бошланган, ҳомийларимиз асосий эътиборини коронавирусга қарши курашишга қаратган эди. Шунда мен Газизовга “Ўруновни олишимиз керак, лекин пулим йўқ. Бир ўйлаб кўрчи, нима қилсак бўларкин. Остон ярқ этиб порлай олади”, дедим. Газизовнинг ўзи пул топиб, Остонни олиб келди.\nШу жойда эътиборга молик бир жиҳат бор. Биз Ўруновнинг трансферини қимматроққа сотишимиз мумкин эди. Лекин Шамиль уни ўзи қаерга керакли, деб ҳисоблаган бўлса, ўша ерга олиб ўтди. Ўруновнинг олиб келинишидаги ҳолат эсимда тургани учун Газизовнинг қарорига эътироз билдиришга маънан ҳаққим йўқ эди.\n- Остон Ўруновга ЦСКА ва “Рубин” ҳам қизиқиш билдирганди. Улар “Спартак”дан кўпроқ сумма таклиф қилганмиди?\n- Бу клубларнинг таклифлари бўйича деталларни ошкор қилишим, уларга ёқишига амин эмасман. Улар кейинчалик Остонни ўрнига олган футболчиларга эътибор қаратсангиз, қайси типаждаги ярим ҳимоячи керак бўлганини дарров билиб оласиз.\nЛекин бу клублар билан яхшигина савдолашиш мумкин эди. Бироқ, Шамиль Ўруновни топди, уни Россияга олиб келди, трансферини тўлади. Ҳаммасини ўзи ҳал қилди. Мен Газизовга нима дея олардим? “Йўқ, энди биз фойда кўришимиз керак”, дейишим керакмиди? Мен бундай қилолмайман.\nТаъкидлашим керакки, қийинчилик даврида барча футболчиларнинг маошларини фақатгина Ўрунов ва Фомин трансферидан тушган маблағдан тўладик, - деди Ростислав Мурзагулов.\nМаълумки, “Спартак” клуби Остон Ўруновнинг трансфери учун “Уфа”га 1,5 миллион евро ўтказган. Остон эса, москваликлардан йилига 600 минг евро миқдорида маош олиши ҳақида хабарлар тарқатилганди. Шунингдек, ЦСКА ва “Рубин” Остон Ўруновни олиш учун уфаликларга икки миллион евро ва кейинги трансферлардан бонус ваъда қилган. Бироқ, Россия футболи учун Остонни кашф қилиб берган Шамиль Газизов ўзбекистонлик легионерни ўзининг янги иш жойи – “Спартак” клубига олиб кетди.\nЎрунов жароҳатдан қутилдими? Бош директор сўнгги маълумотни эълон қилди\nҲайит ўтди, ҳинони.... Энди, ундай, бундай диган билан лойқаган сув тинмайди!!!


Қирғизистон Омбудсмени: "Азимжон Асқаровнинг айбсизлиги исботланган"\nҚирғизистонлик ҳуқуқ ҳимоячилари Ўшда судланаётган ўзбекларга нисбатан адолатли суд ўтказилмаётганини эътироф этадилар.\n10 декабр куни Қирғизистонда БМТнинг халқаро инсон ҳуқуқлари декларация қабул қилинган кун нишонланди. Мана шу кун муносабати билан қирғизистонлик ҳуқуқ ҳимоячилари ҳукумат расмийлари диққатини Ўшда инсон ҳуқуқлари қўпол тарзда бузилаётганига қаратмоқчи бўлишди.\nЎшлик ҳуқуқ ҳимоячиси Манзура опа июн воқеаларида иштирок этганликда айбланиб қўлга олинган ўзбекларнинг асосий қисми милиция ходимлари учун пул ундириш манбаи бўлиб қолгани ҳақида гапиради:\n- Маҳалламизда ҳибсга олишларни энг аввало бойлардан бошлашди. Милицияга кимдир маҳалламиздаги 30 та бойнинг рўйхатини берган. Шундан кейин облавалар бошланиб, бирин- кетин бойларни қамаш бошланди. Калтакланиб, пул тўлашиб қамоқдан чиқишди, улар. Бу ҳақда аниқ фактлар бор, - дейди Манзура опа.\n10 декабрь куни Бишкекда ўтган инсон ҳуқуқлари масаласига бағишланган йиғинда ҳам ҳуқуқ фаоллари мана шундай муаммоларни кўтардилар.\nБишкеклик ҳуқуқ ҳимоячиси Тўлайкан Исмоиловага кўра, бугунги кунда Қирғизистондаги ҳуқуқбузарликларнинг асосий қисми Ўшда содир этилмоқда.\n- Ноқонуний қамоққа олишлар ҳозирги кунда асосан жанубий вилоятларда содир этилмоқда. Иккинчидан, барча ҳибс қилинганлар қийноқларга солинаяпти. Учинчидан эса, айбланганлар адолатли тарзда суд қилинмаяпти, -деди Тўлайкан Исмоилова.\nБишкекда ўтган йиғилишда Қирғизистон Омбудсмени Турсунбек Акун июн фожеаси пайтида Бозорқўрғонда тартибсизликларни уюштирганликда ва милиция ходимини ўлдирганликда айбланиб бир умрлик қамоқ жазосига ҳукм қилинган ҳуқуқ ҳимоячиси Азимжон Асқаровнинг бегуноҳ эканлигини мустақил текширув комиссияси аниқлаганини эълон қилди. Бироқ Ички ишлар вазири вакили Турсунбек Акуннинг бу баёнотини кескин танқид қилди ва уни жиноятчини оқлаётганликда айблади.\nХалқаро ташкилотлар вакиллари эса Турсунбек Акуннинг Азимжон Асқаров борасидаги баёнотини қўллашларини билдирдилар.\n- Бизнинг ташкилот Азимжон Асқаров қамоққа олинганидан бошлаб то шу кунгача унинг ишини кузатиб келди. Айтишим мумкинки, Азимжон Асқаров қийноқларга солинган, унга босим ўтказилган. Унинг суди хавфсизлик меёрларига амал қилинмаган ҳолатда ўтказилган. Шунинг учун ҳам Азимжон Асқаровга нисбатан ўқилган суд ҳукмини адолатсиз ҳисоблаймиз,- деди халқаро “Фронт лайн” ташкилоти раҳбари Андрю Андерсон.\nҚирғизистон ҳукумати расмийлари эса Ўшдаги инсон ҳуқуқлари вазияти июн ойидагига нисбатан анча яхшилангани ва бу шаҳарда вазият барқарорлашиб бораётганидан бонг урмоқдалар.\nБу ҳақда гапирган президент маъмурияти раҳбари Эмил Қаптагаев айни пайтда ҳукумат инсон ҳуқуқлари масаласини янада яхшилаш йўлида ҳаракат қилаётганини, лекин бу йўналишдаги масъулият фақат ҳукуматнинг зиммасида эмаслигини урғулади.\n- Давлатчилик масъулияти ҳам, мамлакатимизда яшаётган бошқа миллатлар масъулияти ҳам қирғизларнинг зиммасида. Шунинг учун қирғизлар мана шу масъулиятни ҳис қила билишни ўрганишимиз лозим, - деди Эмил Қаптагаев.


2022 йилда 3 минг 600 МВт.лик “яшил” энергия станцияларини қуриш бўйича битимлар имзоланармиш. Шунга ишонадиганлар борми? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n21:32 - 2022 йилда 3 минг 600 МВт.лик “яшил” энергия станцияларини қуриш бўйича битимлар имзоланармиш. Шунга ишонадиганлар борми?\n2022 йилда Бухоро, Наманган, Хоразм, Қашқадарё, Фарғона ва бошқа вилоятларда умумий қуввати 1 минг 900 МВт бўлган 8 та қуёш фотоэлектр станцияси ҳамда Қорақалпоғистонда 1 минг 700 МВт.лик шамол электр станциясини қуриш бўйича лойиҳа битимлари имзоланиши режалаштирилганмиш. Нимамиш, бу ҳақда ҳақда Энергетика Вазирлиги Ахборот Хизмати баёнот берибди.\nЭслатиб ўтамиз, қайта тикланувчи энергия манбаларидан фойдаланган ҳолда электр энергияси ишлаб чиқарувчи станцияларни қуриш борасида амалий ишлар амалга оширилмоқдалигини ҳамма билади.\n2021 йил август ойида Навоий Вилоятининг Кармана Туманида республикада биринчи бўлиб 100 МВт қувватли қуёш фотоэлектр станцияси ишга туширилгани ҳам ҳаммага эълон қилинганди.\nБундан ташқари, 2023 йилда Самарқанд, Жиззах, Навоий ва Сурхондарё вилоятларида умумий қуввати 1 минг 097 МВт бўлган 4 та қуёш фотоэлектр станцияси ва Қорақалпоғистон Республикаси, Бухоро (Ғиждувон ва Пешку) ҳамда Навоий вилоятларида умумий қуввати 1 минг 600 МВт бўлган 4 шамол электр станциялари “яшил” энергия ишлаб чиқаришни бошлаши устида ўйланмоқдамиш.\nМана шу содда гапларга ишонадиганлар борми, эй қадрли ўқувчиларимиз? У ҳолда бу ҳақда ўз фикрингизни билдиринг ва КЕРАКЛИ нарсалар олинг!!!


ЁШЛАРИМИЗГА ЭКСТРЕМИЗМ ВА ТЕРРОРИЗМНИНГ ЖАМИЯТ БАРҚАРОРЛИГИГА ТАҲДИД СОЛИШИНИ ТУШУНТИРАЙЛИК — Zamaxshariy.uz\nЁШЛАРИМИЗГА ЭКСТРЕМИЗМ ВА ТЕРРОРИЗМНИНГ ЖАМИЯТ БАРҚАРОРЛИГИГА ТАҲДИД СОЛИШИНИ ТУШУНТИРАЙЛИК\nАбу Ҳурайра розияллоҳу анҳудан ривоят қилган ҳадисда айтилади: “Набий саллоллоҳу алайҳи васаллам дедилар: “Аллоҳ деди: “Уч (киши) борки, Қиёмат куни мен уларга хусуматчиман: Менинг номим билан (аҳд) бериб, кейин ҳиёнат қилган киши; ҳур одамни сотиб, пулини еган киши; ишчи ёллаб, ундан (ишни) тўла талаб қилиб олиб, ҳақини бермаган киши”. Қуръони Каримда айнан шундай ҳолатлар ҳақида “Зулм (ноҳақлик) қилганларга суянмангиз, токи сизларга (дўзахдан) олов етмасин!” (“Ҳуд” сураси, 113-оят), дейилган. Ҳозир ИШИД таркибида алданган ёшлар жуда кўп. Улар “кофирларга қарши жиҳод қиляпмиз, орзуимиз жаннат”, дейишяпти-ку, аммо мусулмонларни қатл этиб, оғир гуноҳга ботмоқда. Биз бундай нобакорликнинг олдини олишимиз даркор”, деб таъкидлаган.Аслида “ҳижрат” луғатда “кўчиш, бирон нарсадан ажраш, тарк этиш” маъноларини англатади. Истилоҳда Пайғамбаримиз Муҳаммад (с.а.в) бошчиликларидаги бир гуруҳ мусулмонлар жамоасининг Қурайш тазийқидан қутилиш мақсадида Маккадан Мадинага кўчиб ўтишларига ҳижрат дейилади.\nПайғамбаримиз саллоллоҳу алайҳи васаллам ҳадиси шарифда: “Ҳақиқий муҳожир Аллоҳ ва Расули қайтарган нарсадан ҳижрат қилган (қайтган) мусулмондир” деб марҳамат қилганлар. Ислом дини Ватанга ҳиёнат, қотиллик, бузғунчилик, ўзини ўзи ўлдириш, ўзгаларга зум қилиш, ота-онага оқ бўлиш кабилардан қайтаради.\nТинчликни улуғ неъмат деб эълон қилган динимизда бу йўлда нафақат амал билан, балки сўз билан ҳам зарар келтиришдан қайтарилган. Шу нуқтаи-назардан, фуқароларимиз юртимизда тинчлик-хотиржамликни авайлаб-асраш йўлида давлатимизнинг мутасадди идоралари томонидан амалга оширилаётган сайъй-ҳаракатларни эътиқодан қўллаб-қувватлашлари ва қўлидан келганча уларга ёрдам беришлари лозим.\nPrevious Post:БИДЪАТЛАРГА БЕРИЛМАЙЛИК\nNext Post:ТИНЧЛИК-ҲОТИРЖАМЛИК УЛУҒ НЕЪМАТ


Одил Ёқубов. Улуғ адиб сеҳри (2005) — www.ziyouz.uz\nБош саҳифа МатбуотҲозирги давр матбуотиОдил Ёқубов. Улуғ адиб сеҳри (2005)\nЎтган асрнинг қирқинчи йиллари Тошкентга, сиртқи ўқишга тушиб кетган тоғам қалин бир китоб олиб қайтдилар ва ҳар куни кечқурун маҳалла ёшларини йиғиб, шу китобни бобма-боб ўқиб берадиган бўлдилар. Бу китоб Ойбек домланинг «Қутлуғ қон» романи эди.\nЎттизинчи йилларнинг бошларида, ҳамма ишлардан ҳайдалиб, қишлоққа қайтиб келган раҳматлик дадамлар ҳам шундай қилган, ҳар кеча маҳалламиз ёшларини йиғиб, бирда «Ўтган кунлар», бирда «Минг бир кеча» эртакларини ўқиб берганлар, токи ўттиз еттинчи йили «халқ душмани», деган бўҳтон билан машъум НКВД томонидан қамоққа олиниб, «Сибирь» бўлгунларича бу ишни давом эттирган эдилар. Ўқиш Кумушбибининг ўлими саҳифаларига келганда йиғилганлар гўё ўз опалари ўлгандай юм-юм йиғлашар, ҳатто раҳматлик дадамларнинг ўзлари ҳам кўз ёшини тиёлмас эдилар.\nАслини олганда бу икки улуғ асар воқеаларида қандайдир ўхшашлик бор. «Ўтган кунлар»да Кумуш Зайнаб берган заҳардан ўлса», «Қутлуғ қон»да Гулнор Салимбойвачча заҳри қотилидан кўз юмади. «Ўтган кунлар»да Кумушбибини ўғирлаб кетмоқчи бўлган малъунлар Отабек қўлида жон берсалар, «Қутлуғ қон»да Гулнорга заҳар берган Салимбойвачча Ёрмат пичоғидан жон беради. Бу фақат шуни кўрсатадики, Ойбек домла ҳам Қодирий асарларидан жуда қаттиқ таъсирланган, унинг сеҳрида бўлганлар. Ўйлайманки, Қодирий ва Чўлпонлар яратган буюк асарлардан кейин то «Қутлуғ қон» дунёга келгунча бизда китобхон қалбини ларзага келтирувчи бошқа асарлар яратилмаган, ўртада ёмон бўшлиқ пайдо бўлган. Шунинг учун ҳам «Қутлуғ қон» бу бўшлиқни тўлдирган энг ёрқин асар сифатида қабул қилиниб, Ойбек домланинг номи тилларда достон бўлиб кетган.\nЙиллар ўтди. Уруш бошланди. Қирқ тўртинчи йилнинг куз ойлари қишлоғимиздан қирқ йигит армияга кетадиган бўлди. Мен толқон-полқон солинган тўрвамга «Ўтган кунлар» билан «Қутлуғ қон»ни солиб олдим. Кейинчалик Гоби чўлларида, қишлоғимизни соғинган пайтларимизда беш минут бўш вақт бўлиб қолса, йиғилишиб, бу китобларни ўқир ва ҳар ўқиганда гўё киндик қонимиз тўкилган олис юртимизга бирров бориб келгандай тасалли топардик. Қирқ бешинчи йилнинг куз ойларида бизни Порт Артур шаҳрига олиб бориб ташлашди. Омадни қарангки, рус тилини яхшигина билганим сабаб, штабга олишди. Штабнинг каттагина кутубхонаси бор эди. Мен унга аъзо бўлиб олдим-у, бўш вақтларимнинг ҳаммасини ўша ерда ўтказадиган бўлдим. Бу орада газеталарда Сталин мукофотига сазовор бўлган асарлар рўйхати эълон қилинди. Улар орасида Ойбек домланинг «Навоий» романи ҳам бор эди. Сал ўтмай кутубхонага китобнинг ўзи ҳам келиб қолди. Сизга ёлғон, менга чин, дегандек, уни бир-икки кечадаёқ ўқиб чиқдим-ов! Кейин дўстларимга, штаб ротасида хизмат қилаётган ўзбек йигитларига ўқиб бердим. Бир неча кун биз ҳаммамиз соғинган юртимизга қайтгандек, биз ҳирот кўчаларида эмас, Самарқанд, Бухоро ва Туркистон кўчаларида юргандек, ёзувчи қандайдир сеҳрли маҳорат билан тасвирлаган масжид мадрасалар, пештоқлари тилла суви билан безатилган ёзувларни томоша қилгандек дилларимиз яйраб, қалбларимиз ғурурга тўлиб-тошиб кетарди. Албатта, Мўмин Мирзо қисмати бизни ҳам титратиб юборган, лекин Навоий ҳазратларининг Ҳусайн Бойқарога айтган аччиқ гапларини гўё буюк Бобомиз эмас, биз айтгандек, дилларимиз таскин топарди.\nШундан кейин мен бир неча ой ғалати ҳолатга тушиб юрдим. Шунда менда ҳам ёзиш истаги ғимирлай бошлади. Бир неча ой кечалари штабда ўтириб, илк қиссам “Тенгдошлар”ни ёза бошладим-да… айб ёшликда деб ўйлайман (ёшликда киши дадил ва бироз сурбет бўлади), уни тугатар-тугатмас почтадан Тошкентга, Ёзувчилар уюшмасига жўнатдим. Жўнатишга жўнатдим-у, аммо юрагимни ғулу чулғаб олди. Асарим хом-хатала бўлиши мумкин-ку, шошмашошарлик қилмасдан, армиядан қайтганимдан кейин ўзим олиб борсам ҳам бўларди-ку, деган ўй миямдан чиқмай қолди. Бир ойлар ўтди-ёв. Кунлардан бирида мен билан штабда хизмат қиладиган сержант йигит югуриб келди ва негадир муғамбирона ишшайиб: – Сени штаб бошлиғи, полковник Маслов чақиряпти, – деди.\nЮрагим гурс-гурс уриб, полковникнинг хонасига кириб бордим. Тўрда ўтирган полковник ўрнидан турди ва: «Э, сен ёзувчи экансан-ку. Айтмайсан ҳам бизга, – деб кулди. Маълум бўлишича, Тошкентдан, Ёзувчилар союзидан мактуб келибди. Унда: «Сизнинг қисмингизда Одил Ёқубов, деган старшина хизмат қилар экан, у қисса ёзибди, қисса бизга маъқул бўлди. Союзимиз журнали уни чоп этиш фикрида. Сиздан илтимос, унга озгина бўлса ҳам ижод учун имкон яратиб берсангиз», деб ёзилган эди. Мактубга «Ўзбекистон Ёзувчилар союзи раиси, Сталин мукофотининг совриндори Ойбек», имзо чеккан эди.\n– Яхши, – деди полковник. – Бундай улуғ инсоннинг илтимосини рад этиб бўлмайди. – Мен бўлим бошлиғинга айтиб қўяман. Имкон яратиб беради.\nШу-шу – штабдаги дўстларим исмимни айтиб эмас, «ҳой, ёзувчи» деб чақиришадиган бўлишди. Бири бу сўзни самимий айтса, бири кесатиб айтарди. Яхшиям шу орада Сталиннинг «Ўрта маълумотли солдат ва сержантлар Олий ўқув юртларига киришлари учун муддатидан олдин (муддатидан олдин эмиш, бу буйруқ эълон қилинганда менинг хизматга чақирилганимга беш йилдан ошиб кетган эди!) хизматдан озод қилинсин», деган буйруғи кеп қолди-ю, дўстларимнинг пичингларидан қутулдим.\n«Тенгдошлар» эллик биринчи йили бир вақтнинг ўзида ҳам «Шарқ юлдузи» журналида, ҳам «Ленин учқуни» газетасида уч ой давомида чоп этилди. Бу пайтда Ойбек домла, бетоблиги боис, раислик вазифасидан бўшаган эдилар. Мен у кишига миннатдорчилик билдиришни жуда-жуда истасам ҳам, уйларига боришга ийманар эдим. Фақат эллик тўққизинчи йили «Литературная газета»га мухбир бўлиб тайинланганимдан кейингина бирда интервью, бирда суҳбатини олиш учун бир неча марта ҳузурларига бордим. Шунда ҳар сафар мени бир нарса ҳайратга соларди. Устоз, хасталиги туфайли, сал дудуқланиб гапирардилар, аммо айтган сўзларидан, ҳамиша порлаб турадиган, қоп-қора кўзларидан, бутун келбатидан қандайдир… илоҳий десам унча ёпишмас, лекин кишини ўзига ром қилувчи бир сеҳр ёғилиб турарди. Ҳар сафар улуғ адибнинг бу суҳбатларидан кейин, камина бир неча кун ана шу сеҳр, худди куз офтобидай кишининг дилини яйратувчи чексиз бир меҳр таъсирида юрардим.\nҲозир унча эсимда йўқ, чамаси, Устоз вафотидан бир-бир ярим йил аввал бўлса керак, “Литературная газета” раҳбариятидан Ойбек тўғрисида каттароқ бир мақола ёзиб бериш ҳақида топшириқ олдим. Очерк ёзиш баҳона, мен бир неча марта домла билан учрашиб, боя айтганимдек, кишини ўзига ром қилувчи суҳбатларидан баҳраманд бўлдим. Домла бироз дудуқланиб гапиришлари сабаб (эллигинчи йиллари у кишига нисбатан бўлган ноҳақ ва машъум бўҳтонлар меваси), бизнинг бу суҳбатларимизда Устознинг вафодор рафиқаси ва дўсти Зарифа опа иштирок этиб, баъзи сўзларига «таржимонлик» қилардилар. Шу сабабми, бошқами, очерк ёмон чиқмади чамаси. У тез орада «Литературная газета» саҳифаларида чоп этилди. Эртасигами-индинигами аввал Зулфия опа, кетма-кет Зарифа опа телефон қилиб, очерк домлага маъқул бўлганини айтдилар. Бошим осмонга етди.\n“Жаҳон адабиёти” журнали, 2005 йил, 5-сон\n← Аввалги Аввалги Бахшулла Ражаб (1950)\nКейинги → Кейинги: Озарбойжонда 2017 йил – Ислом бирдамлиги йили


Сомалида Ал-Қоида жангариси йўқ қилинди\n15 май 2021, Тошкент вақти: 01:23\nАҚШ ҳарбийлари Сомалида амалга оширган ҳаво ҳужумида Ал-Қоиданинг шарқий Африкадаги энг кўп қидирлаётган вакилларидан бири ўлдирилгани айтилмоқда.\nШахслари ошкор этилмаслигини истаган АҚШ расмийларига кўра, душанба куни Сомали пойтахти Могадишу яқинидаги Бараве минтақасида Америка ҳарбийларига тегишли вертолётдан қилинган ҳужум Ал-Қоида жангариси Солиҳ Али Солиҳ Набҳон минган машинани нишонга олган.\nХабарларга кўра, АҚШ кучлари жангарининг жасадини олиб кетишга ҳам муваффақ бўлган.\nАсли кениялик бўлган Набҳон 2002 йилда меҳмонхонага уюштирган ҳуружи ва Кениянинг Момбасса портида Исроилга тегишли самолётни уриб туширишга урингани учун Қўшма Штатлар томонидан қидирилаётган эди.\nХавфсизлик масалалари бўйича мутахассислар Сомали исломий жангарилар бошпана топаётган ҳудудга айланиб бораётганидан хавотир билдириб келади.


7 Сентябрь 2021 14:35\n«Ҳозирги вақтда бирламчи уй -жой нархларининг 3 фоиздан (январда) 0,4 фоизга (июлда), шунингдек, иккинчи даражали уй -жойлар нархининг 5 фоиздан (январда) 1,1 фоизга пасайиши кузатилмоқда. (июл ойида) «, - деди Серик Жуманғарин Ҳукумат йиғилишида.\nУнинг сўзларига кўра, билдиришномалар ижроси доирасида «РAМС-Казахстан» компаниялар гуруҳи Алматидаги бир қатор турар-жой мажмуалари нархини 15 фоизга ёки ҳар квадрат метр учун 90 минг тенгегача туширди ва «BAZIS-A» компанияси Алмати шаҳридаги турар -жой мажмуалари нархини 1 кв.м учун 20 минг тенгега туширди. «BI Group» Нур -Султандаги 51 та турар -жой мажмуасида бирламчи уй -жой нархларини ўртача 8 фоизга, Алматида – 11 фоизга, Чимкентда – 3 фоизга, Aтирауда – 4 фоизга туширди. Бошқа ишлаб чиқувчилар ҳам билдиришномаларга амал қилишди ва нархларни ўртача 15-20 фоизга пасайтиришди.\n«Нархларни пасайтириш фоизи ўртача 9 фоизни ташкил қилади, пасайиш диапазони ҳар квадрат метр учун 10 000 дан 125 000 тенгегача», - дейди Серик Жуманғарин.\nКалит сўзлар: Ҳукумат мажлиси, Уй-жой,


Тараққиёт стратегияси: халқимиз бахту саодати, турмуши фаровонлиги учун хизмат қилади | O'zLiDeP\nИнсонни эъзозлаш, унинг ҳуқуқ ва эркинликларини амалда таъминлаш – энг муҳим ва долзарб масала ҳисобланади. Шу боис, мамлакатимизда инсон ҳуқуқларини таъминлаш соҳасида улкан ишлар амалга оширилмоқда.\nДавлатимиз раҳбари ўтган йилги Президент сайловида “Инсон қадри учун”, “Давлат – инсон учун” деган ғояларни илгари сурган эди. Уларни ҳаётга татбиқ этиш мақсадида, аҳолининг фикр ва таклифлари асосида 2022-2026 йилларга мўлжалланган тараққиёт стратегияси ишлаб чиқилди.\nКуни кеча Президентимиз Шавкат Мирзиёев раислигида ўтказилган видеоселектор йиғилишида Ўзбекистоннинг 2022-2026 йилларга мўлжалланган тараққиёт стратегиясини белгилаш ҳамда уни жорий йилда амалга ошириш масалалари муҳокама қилинди.\n7 та устувор йўналиш ва 100 та мақсаддан иборат Тараққиёт стратегияси жамиятимизнинг ҳар бир қатламида, барча ҳудудларда катта қизиқиш билан муҳокама этилгани айни муддао бўлди. Чунки очиқ муҳокамалар жараёнида аҳолидан 17 мингдан зиёд таклифлар олинган. Улар таснифланиб ва умумлаштирилиб, дастур лойиҳаси 300 дан ортиқ ташаббуслар билан тўлдирилган.\nЭътибор беринг, Тараққиёт стратегиясини жорий йилда амалга ошириш бўйича Давлат дастурида умумий қиймати 55 триллион сўм ва 11,7 миллиард долларлик 398 та чора-тадбир кўзда тутилган. Демак, барча саъй-ҳаракатлар ва маблағлар ҳар бир маҳаллага аниқ етиб бориши, оилалар фаровонлигини оширишга хизмат қилиши лозим. Йиғилишда бу бўйича алоҳида вазифалар қўйилдики, уларни ижросини таъминлашда барча даражадаги раҳбарлар, жумладан депутатлар ҳам фаол ва ташаббускор бўлишлари керак.\nБугун эскича ёндашувлар, услублар билан ишлаб бўлмаслиги барчага яхши аён. Тараққиёт стратегиясида рақамли иқтисодиёт ҳажмини 2,5 баравар кўпайтириб, дастурий маҳсулотлар индустрияси ҳажмини 500 млн. долларга етказиш белгилангани мамлакатимизнинг бу йўналишда илғор давлатлар сафида бўлишини таъминлайди.\nСтратегияда белгиланган вазифалар билан танишар эканмиз, унинг ҳар бир бандида юртимизда яшаётган фуқароларнинг ҳуқуқ ва эркинликлари, қонуний манфаатлари энг олий қадрият этиб белгиланганига, бу миллий ривожланишимизнинг янги босқичини бошлаб беришига ишонасан киши. Мазкур ҳужжат “инсон – жамият – давлат” деган янги тамойил асосида ишлаб чиқилгани алоҳида эътиборга молик.\nМазкур ҳужжатда иқтисодиёт тармоқларини комплекс ва жадал ривожлантириш, замонавий иш ўринлари яратиш ва камбағалликни қисқартириш бўйича кўплаб чора-тадбирлар белгиланган. Хусусан, келгуси беш йилда ялпи ички маҳсулот ҳажмини 100 миллиард доллардан ошириш мақсад қилинган. Саноат маҳсулотлари ишлаб чиқаришни 1,4 баравар кўпайтириш ва камбағаллик даражасини камида 2 баравар қисқартириш режалаштирилган.\nЯнги Ўзбекистон стратегиясида аҳоли бандлигини таъминлаш, ёшлар ва ишсиз фуқароларни давлат ҳисобидан малакали касб-ҳунарга ўқитиш, оилавий тадбиркорликни ривожлантириш, эҳтиёжманд аҳолини манзилли қўллаб-қувватлаш орқали 2026 йилгача камбағалликни икки баробар қисқартириш кўзда тутилмоқдаки, бу билан ижтимоий хизматларнинг сифати яхшиланган ҳолда, кўлами кенгайтирилади.\nАниқ йўналтирилган, манзилли чора-тадбирларнинг самарадорлиги ҳаётий тажрибада исботланган. Шу маънода шароити “оғир” бўлган 14 та туманда тадбиркорликни ривожлантириш учун пасайтирилган солиқ ставкаларини ўрнатиш мўлжалланаётгани айни муддаодир.\nҚишлоқ хўжалигида амалга оширилиши мўлжалланаётган ислоҳотлар озиқ-овқат хавфсизлигини таъминлаш, халқ фаровонлигини оширишга қаратилгани билан алоҳида эътиборга молик. Шунинг учун бу борада, деҳқон ва фермерлар даромадини камида 2 баравар ошириш, қишлоқ хўжалигининг йиллик ўсишини камида 5 фоизга етказиш мақсади қўйиляпти.\nСув ресурсларини бошқариш тизими тубдан ислоҳ қилиниши\nва сувни тежаш бўйича алоҳида давлат дастурининг бажарилиши эса аграр соҳа вакилларининг меҳнати самарадорлигини янада оширади. Мева-сабзавотчиликни ривожлантириш, интенсив боғлар майдони ҳажми ва иссиқхоналар сонини кескин кўпайтиришга ҳам эътибор берилган.\nМухтасар айтганда, яхши ниятлар билан марра жуда баланд олиняпти. Одамларни ҳаётдан рози қилиш, уларнинг орзу-умидларини рўёбга чиқариш борасидаги ишлар янада қизғин ва жадал тус оляпти. Янги, демократик жамиятни барпо этиш, келажак пойдеворини қуриш, ҳеч шубҳасиз, ҳар биримиздан қатъиятли ва ташаббускор бўлишни, янгича фикр юритиш, янгича ишлашни талаб этмоқда.\nФракция янгиликлари Депутатлар Олий Мажлис Актам Хаитов Тараққиёт стратегияси


Мирзиёев ва Эрдўғон нималарни муҳокама қилишади? — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ O`zbekiston/Мирзиёев ва Эрдўғон нималарни муҳокама қилишади?\n0 1 142 4 minutes read\nЎзбекистон президенти Шавкат Мирзиёев эртага Туркия Республикасига давлат ташрифи билан боради. Шубҳасиз, ушбу ташриф ҳамда ташриф доирасида эришилган келишувлар икки давлат иқтисодиётининг ривожланишига сезиларли таъсир кўрсатади. Аммо бу янгилик эмас, вақт давомида тасдиқдан ўтган жараёндир. Энг асосийси, анча давр давом этган совуқчиликдан сўнг сиёсий соҳада давлатлар мавқеи қай даражада яқинлашади. Мирзиёев ва Эрдўғон Анқарада бўлиб ўтадиган музокараларда нималарни муҳокама қилишади.\n«Ташриф якунлари бўйича давлат раҳбарларининг Қўшма баёноти қабул қилиниши, турли соҳалардаги икки томонлама ҳамкорликни янада ривожлантириш, жумладан, Ўзбекистон ва Туркия ишбилармон доиралари ўртасида ўзаро манфаатли алоқалар учун қулай шароитлар яратиш, сайёҳлар алмашинуви ва маданий-гуманитар алоқаларни фаоллаштиришга қаратилган кўплаб ҳукуматлараро ва идоралараро ҳужжатлар имзоланиши режалаштирилган», — дейилади матбуот хизмати хабарида.\nАйни пайтда ўзбек бозорига кириб келаётган турк инвесторлари ва компаниялари сони ўса бошлади. Хусусан, Demir Group ташландиқ ҳолга келган «Чорсу»меҳмонхонаси ўрнида замонавий кўнгилочар маскан барпо этмоқчи, шунингдек, пойтахтда савдо марказлари ва ресторанлар қурмоқчи. Туркиялик қатор инвесторлар республикада электротехника, озиқ-овқат, текстил, чарм-пойабзал ва фармацевтика, қурилиш материаллари соҳаларида қўшма корхоналар ташкил этишга тайёргарлик кўрмоқда.\n"Пахтани фойда берса ҳам, фойда бермаса ҳам экавериш вақти ўтди" - Шавкат Мирзиёев Чимбойда


Сариосиëлик содда йигит¸ ҳозиргача Юридик институти биносини кўришга ҳам муваффақ бўла олмаган...\nБабибир ароқ сотилади\nАндижонлик Абдураҳмон Ўзбекистонда 20 ёшга тўлмаганларга спиртли ичимликлар ва тамаки маҳсулотлари сотилмаслиги борасидаги янги қонуннинг ижроси таъминланишига ишонмаслигини айтади.\n- Спиртли ичимликлар тўғрисида қонун қабул қилинди, лекин спиртли ичимликлар сотиладиган дўконлар, спиртли ичимликларни сотадиган ошхоналар ëки барларда бу қонун иш бермайди. Ҳозир паспортларни кўрсатиб спиртли ичимликларни сотсин деб қарор чиқарди, дейди. Бунинг, менимча, фойдаси йўқ. Бу ерда рол ўйнаяптида. Барибир сотишади. Магазинларда ҳаммаси сотилаяпти. Борсангиз, ëзиб қўйган бўлиши мумкин. “18 га кирмаганларга сотмаймиз” деб плакат осиб қўйган бўлиши мумкин. Сўрасангиз, пулини берганингиздан кейин сотишади. Чунки назорат жуда пастда. Қонун қабул қилинади, аммо амалда нотўғри тадбиқ қилишади. Пул масаласига бориб тақалгандан кейин бу қонунлар иш бермайди, дейди андижонлик Абдураҳмон.\nЕримни тортиб олишаяпти\nСамарқанднинг Ургут туманида яшовчи Ҳамдам бобо 26 йил аввал фермер хўжалиги ташкил қилиб, шу йиллар давомида пешона тери эвазига уни ривожлантиради. Бироқ бугунга келиб уни қўлидан фермерлик ерини тортиб олаётганидан шикоят қилади Ҳамдам бобо.\n- Биз 1985 йилда фермер хўжалиги ташкил қилганмиз. Илгари кооператив¸ дер эди Горбачëв даврида. Икки гектар ерни ҳаëтимни бағишлаб ер қилганман, ток экканман. Бола-чақам билан шунчалик ботқоқ ерни ер қилиб, ток қилиб вояга етказдим. Дарахтлар экдим. Обод қилган вақтимда катта бир бойнинг фермерига қўшиб юборди. Майли ғалла билан пахтани катта фермер қилиши мумкиндир, лекин бизда боғдорчилик билан тамакичилик бор. Тамакичилик жуда оғир нарса. Ярим гектар тамакини бутунлай тайëрлаб давлатга топшириш учун битта оила беш яшар боласигача ишлайди. Шунча нарсанинг ҳаммасини тайëрлаб битта фермерга қўшган. Энди у фермер “Бутун даромадни менга берасан. Бўлмаса, ташлаб кет” деб ўтирибди. Бизнинг давлатимизнинг раҳбарлари нимани ўйлаяпти? Майли районимизнинг раҳбарларини тушуниш мумкин. “Катталарнинг буйруғи” деб қутулади улар. Тошкентдаги раҳбарларимиз бизнинг районнинг шароитини бир ўйлаб кўрмайдими? Боғдорчилик, токчилик, тамакичилик ëки полизчиликни катта фермер қилиб бўлмайди. Фермер қилса, 20-30 гектарлаб ер бўлса, одамларнинг пулини топиб бера олмайди. Одамлар чиқиб кетса, ўзлари қиламан деб тамакини пунктдан пул билан сотиб олади. Узумни тўлдиришни винзаводдан тўғирлайди. Ҳаммаси пул билан. Майда фермер бўлса, қанчалик даромад катта бўларди.\nОзодлик: Ҳозир сизнинг ерингизни бутунлай тортиб олишдими?\n- Даромадни берсангиз беринг, бўлмаса ташлаб кетинг деб ўтирибди. Мен қанақасига ташлаб кетаман? 1000 туп терак ўстирганман. Қандай ташлаб кетишим керак?\nОзодлик: У-бу жойга мурожаат қилиб кўрганмисиз?\n- Тошкентга Вазирлар Маҳкамасига бориб ëтиб олиб ариза топшириб келдим. Бу аризам районга келади. Райондагилар у-бу дейди, мени алдайди. Қаранг, биз сотиб олганмиз, пулини тўлагамнмиз. Қаранг участка инспекторининг раҳбарлигида қўшилаяпти. Менга участка инспектори “Ҳа Ҳамдам бобо, сиз ақлли одамсиз. Қўйинг. Бўлмаса, сизни айбдор қиламиз” дейди. Қўполлик қилганимдан кейин “Кўрпангиз иссиқлик қилаяптими?” дейди менга. Жуда ҳам бир расво ҳаëтда бизнинг Ўзбекистон, дейди Ҳамдам бобо.\nГулнора Каримова¸ ёрдам беринг!\nСурхондарёнинг Сариосиё туманида яшовчи 22 ёшли Шомурод Иззатуллаев тўрт йилдирки, Тошкентдаги Юридик институтга ҳужжат топшира олмай ҳалак. Ҳар сафар Тошкентга борганида милиция ходимдари уни ушлаб олиб кетишларидан шикоят қилар экан Шомурод, бу йил астойдил тайёргарлик кўраётганини айтади. Бироқ институтга ўз кучи билан киришга кучи етмаслигига кўзи етган Шомурод Гулнора Каримовадан моддий кўмак сўрайди.\n- Юридическийга кирмоқчиман.\nОзодлик: Неча йилдан бери ҳаракат қилаяпсиз?\n- Тўрт йил. 9-синфни тугатиб Россияга бордим. Иш яхши бўлди.\nОзодлик: Россиядан пул ишлаб келдингизми?\n- Ҳа. 2007 йилда борган эдим. Тошкентга бордим. Ипподромда тушдим. Ментлар ушлади. Олиб бориб уч кун ëтқизди. Университетга ҳам бора олмадим. Иккинчи йил ҳам шу. Мана бу йил тўртинчи йил ҳаракат қилаяпман.\nОзодлик: Ҳар йил милиция ушлаб қолаëтганлиги учун ҳужжат топшира олмай қолаяпсиз.\n- Ментлар ушлаб кўп қийнайди.\nОзодлик: Нима учун юрист бўлмоқчисиз?\n- Адвокат бўлмоқчиман.\n- Мен бу касбни танлаганим халққа ëрдам бериш. Илтимос¸ Гулнора опа. Мен шу институтга кирмоқчиман, лекин қурбим етмайди. Контракт тўлашга ëрдам беринг илтимос, дейди Сурхондарёнинг Сариосиё туманида яшовчи 22 ёшли Шомурод Иззатуллаев.


Венага юзлаб қочқинлар билан лиқ тўла поездлар келмоқда\n06:38 / 01.09.2015\nЮзлаб қочқинлар Венага поездларда келмоқда, деб маълум қилмоқда Reuters. ахборот агентлиги.\nМуҳожирларни полиция ва одамларга сув тарқатаётган кўнгиллилар кутиб олмоқда. Вена полицияси ҳозирча қочқинларнинг аниқ сонини айтмаяпти, бироқ қочқин мақомини олиш учун ариза бермаган ва буни Австрияда қилмоқчи бўлганлар бундай имкониятга эга бўлишлари маълум қилинмоқда. Шенген визаси бўлмаганлар Венгрияга қайтариб юборилади.\nБундан аввал муҳожирлар ва бошқа йўловчилар билан тўлиб-тошган поезд Венгрия-Австрия чегарасида бир неча соат тўхтатиб турилгандан кейин яна йўлида давом этгани маълум қилинган эди. Бунга “Австрия темир йўллари” Будапештдан келаётган лиқ тўла поездлар ҳаддан зиёд тўлиб-тошиб кетгани хавфли бўлиши мумкинлиги нуқтаи назаридан уларни ўтказишдан бош тортгани сабаб бўлган эди.


9 сентябрь, 2020, 21:47\nТеглар:Миллатлар лигаси | Португалия | Франция | Италия | Испания | Бельгия | Роналду\nТерма жамоаларнинг катта танаффусдан кейинги дастлабки йиғини ҳақида тўхталамиз.\nМиллатлар Лигаси жорий мавсумини ҳам бошлаб олдик. Анча қийин старт дейишимиз мумкин. Ярим йиллик танаффусдан сўнг терма жамоаларнинг ўзаро тил топишиб кетиши вақт талаб қилди. Бу айниқса 1-турда кўриниб қолди. Кичик бир муддат мобайнида ушбу турнир нақадар керак экан деган саволлар ҳам пайдо бўлди. Кейинроқ эса бу гумонлар ҳам аста-секин барҳам топди.\nИккинчи турда биз аста-секин жамоаларни таний бошладик. Грандлар ўз ўйинини топиб олди. Биз эса ҳар иккала турни ҳам ҳисобга олишимиз лозим. Бошладик!\nМураббий: Дидье Дешам\nФранцуз бош мураббийини Миллатлар Лигаси жорий ҳафтасида чинакам ғолиб мураббий, дея оламиз. Сабаби, у бир нечта экспериментларини амалга ошириб олиш баробарида керакли натижаларни ҳам қўлга киритди. Кеча Хорватияга қарши муҳим баҳсда майдонга тушганига қарамай, кичик жароҳат хавфи остидаги Мбаппени майдонга туширмади. Етакчиларисиз ҳам 100 фоизлик натижа қайд эта олган Дешамни олқишласак арзийди.\nА лига жамоалари орасидан гол ўтказиб юбормаган дарвозабонни топиш мушкул. Биргина Жордан Пикфорд ўз дарвозаси дахлсизлигини сақлаб қола олди. Хорватия терма жамоаси посбони Ливакович ушбу ҳафтанинг энг зўр сэйвларини амалга оширган бўлса-да, амалда 8 та гол ўтказиб юборди. Де Хеа эса 2 та учрашувда 1 тагина тўпни дарвозасидан олиб чиқди. Вернер гол урган вазиятда Пау Торрес ҳужумчини очиқчасига ўтказиб юборган ва Рамоснинг улкан гавдаси МЮ посбони кўзларини тўсиб қўйганди.\nҲа, де Хеа пости олдида украинлар кам пайдо бўлишди. Аммо ажойиб ўйин намойиш этган испанлардан иложи борича кўпроқ вакилларни рамзий терма жамоамизга киритишга қарор қилдик.\n“Лион” таркибидаги муваффақиятли мавсумдан олдин ҳам Денайер Бельгия терма жамоасига жалб қилинар, бироқ катта рақобат сабаб захирада қолиб кетарди. Энди у терма жамоа миқёсида ҳам ўзига хос ўринга эга бўлиб бормоқда. “Оғир артиллерия” типидаги ҳимоячи саналадиган Жейсон Данияга қарши ғоят муҳим учрашувда тезкор гол киритиб, жамоасига хотиржамлик тақдим этди.\nМарказий ҳимоячи: Леонардо Бонуччи\nҲимоя ва итальянлар: нақадар уйғун бу сўзлар! Боснияга қарши учрашувда ғалабали сериясини якунлаган Манчини шогирдлари учун энг муҳими мағлубиятсиз серия давом этмоқда. Ҳар иккала учрашувда ҳам ҳимоя марказида бўлган Бонуччи итальянларнинг гуруҳда пешқадамга айланиб олишига катта ҳисса қўшди.\n“Эл капитано” бўлмаса, рамзий терма жамоа тўкис бўладими?! Бу қадар голеадор ҳимоячини яна қаердан топасиз. Ҳали футбол ўйнаб юрган пайтидаёқ бу қадар улкан мақтовларга муносиб кўрилган ушбу ҳимоячи орадан бир неча 10 йил ўтиб, яхшигина эҳтиром билан эсланади. Унинг истеъдоди қийматини Месси ва Роналду билан бир даврда ўйнагани ва улардан бирига йиллар давомида елкадош, бошқасига муносиб рақиб бўлгани янада ошириб юборади.\nЎнг қанот лотерали: Жоау Канселу\nПортугалияликларни анча кутиб қолганингиз табиий. 6 кун давом этган Миллатлар лигаси биринчи ва иккинчи турларининг энг ёрқин жамоаси сўзсиз Португалия. “Манчестер Сити” футболчисининг Хорватияга урган голи биринчи турнинг энг чиройли голлари қаторидан жой олди. Гвардиола жамоасида бундай таваккал зарбаларни ҳимоячилар камдан-кам йўллашади. Компанининг мана шундай зарбаси “Лестер” дарвозасини ишғол қилгани ва ўша гол орқали “Ман Сити” чемпион бўлгани бошқа масала. Канселу “шаҳарликлар” таркибида Винсент эришган обрўни топиб улгургани йўқ. Терма жамоада эса Гвардиола йўқ!\nЧап қанот лотерали: Рафаэль Геррейру\nГеррейру чап қанот лотераллари орасида ушбу ҳафтада энг яхши ҳаракат қилгани бўлди. Унинг ишончли ўйини Антони Лопеш дарвозасини анча хавфли ҳужумлардан сақлаб қолди. Яхши мавсумдан сўнг терма жамоадаги ажойиб ўйин ҳам керак эди. Португалиянинг жамоавий футболи ҳозир барчанинг эътиборида. Айни ўша футболни ташкил қилганлар бугунги рамзий терма жамоамизнинг ярмини ташкил қилади.\nМанчини ўзи учун яна бир иқтидорни шакллантириб олмоқда. Аввал “Интер”да, энди Италия терма жамоасида ўзининг муқим жойини топиб бораётган Николонинг ҳар икки учрашувдаги ўйинидан бирдек завқландик. Кичик жуссаси ва жисмоний имкониятларига қарамай, анча ақлли ҳаракатлари билан барчани ҳайрон қолдирди. 172 сантиметрлик бу болакай куни кеча ҳимоясида Ван Дейк бўлган Голландияга боши билан гол урди.\nМарказий ярим ҳимоячи: Бруну Фернандеш\nБрунунинг ўйинини кўриш доим ёқимли. Ван де Бек билан кучайган МЮ ярим ҳимоясини кузатиш эса янада мароқли бўлади. Фернандеш иккита турда жами 3 та ассист амалга оширди. Португалия Роналдусиз ҳам, Роналду билан ҳам ғалаба қозонмоқда. Бунда 26 ёшли хавбек катта ўрин тутади.\nҲужумчи ортидаги футболчи: Жоау Фелиш\n“Атлетико” вундеркинди энди терма жамоа етакчилари қаторида тилга олинмоқда. Унда ёшига хос хатолар учраб турибди. Вақт ўтиши билан бу ҳам йўқолади. Муҳими, унда характер бор. Ғалабага интилиш, жамоа натижаларига дахлдорлик ҳислари мавжуд. Ривожланаётган футболчи учун энг кераклиси ҳам шу аслида. Хорватия дарвозасига дебют голини киритишини мана шу тарзда тақдирлашга қарор қилдик.\nМарказий ҳужумчи: Ансу Фати\nЯна бир дебют гол муаллифини қарши олинг! Германияга қарши муҳим беллашувда терма жамоадаги дебютини нишонлаган 17 ёшли болакай Украина дарвозасига илк голини урди. Унгача эса Рамоснинг пенальтисини ишлаб берди. Ўша вазиятда биз Роналдуда кўришга ўрганиб қолганимиз - “қайчи” финти билан ҳимоячини доғда қолдириши эса шунчаки супер бўлди. Муҳими, бизники каби алқовлар ичида ҳавойи ҳисларга берилиб кетиб қолмаслиги. Ҳаммаси унинг ўз қўлида.\nСавия 50 ёшда ҳам йўқолмайди. У фаолиятини якунлагач, қайсидир хайрия ўйинига фахрий футболчи сифатида таклиф этилса ҳам қолганлардан ажралиб турса керак. Жарима зарбасини жаҳон чемпионати гуруҳ босқичидан бери бу қадар чиройли амалга оширмаётган эди. Иккинчи голи эса даҳшатли кўриниш олди. Ўша вазиятда Олсен ҳеч қандай хатога йўл қўймаганди. Шунчаки, зарба шу қадар идеал кўриниш олдики, швед посбонининг ўрнида бошқаси бўлганда ҳам ушбу тўпни ушлаб қолиши қийин эди.\nАли Дайигача яна 8 та гол қолди. Катта эҳтимол билан Роналду ушбу рекордни янгилашни уддалайди. Келгуси ойда бўлиб ўтадиган Миллатлар Лигасининг навбатдаги турлари бунинг учун катта имкон.


Ўсимлик ёғи билан боғлиқ ғаройиб лайфхаклар - Zamin.uz\n23:15 / 05.09.2018\nЎсимлик ёғи қора нуқталардан халос бўлиш, қўлларга ёпишган суперелимни ювиш ва оёқ кийимнинг яроқлилик муддатини узайтиришда ёрдам беради.\n1. Этикетка ва наклейкалар қолдиқларини кетказинг\nПахтали дискка бироз ўсимлик ёғи қуйинг ва у билан ёпишқоқ изни артинг. Агар наклейка кетмаса, унга компресс қилинг. Яъни пахтали дискни кирланган жойга 10-15 дақиқага қўйинг, кейин уни артиб ташланг.\n2. Пардоз-андозни тозалаш\nПахтали дискни илиқ сувда бироз хўллаб, унга бир неча томчи ёғ қуйинг ва юзни артинг. Кўзга суртиладиган пардоз воситалари учун ҳам қўл келади: пахтали дискни бироз вақтга қовоқлар устига қўйиш ва пардоз қолдиқларини аста артиш. Ёғни ювиниш воситаси билан албатта ювиб ташланг.\n- Ўсимлик ёғи калорияси кўп бўлган маҳсулот. 100 гр ёғда 884 ккал бор. Бир неча катта қошиқ бу 34 гр ёғ ва 300 ккал. Таомлардаги калорияни пасайтириш учун сепиш мосламасига эга бўлган ёғни танланг.\n- Қайноқ идиш қолдиғини ёғ ва туз ёрдамида кетказиш мумкин. Тузни юмшоқ матога ўранг ва у билан доғни ишқаланг, кейин эса юза бўйлаб ўсимлик ёғи шимдирилган мато билан артинг. Кейин қуруқ матода артиб ташланг.\n- Мебелга аввалги ялтироқликни қайтариш учун ёғ ва вино сиркасини бир хил нисбатда аралаштиринг. Туксиз матони аралашмада ҳўлланг ва юзани артинг.\n3. Қирғичга суртинг\nЮмшоқ пишлоқни қирғичдан ўтказиш – ҳамманинг ҳам қўлидан келадиган иш эмас. Пишлоқ қирғичга ёпишмаслиги учун қоғоз салфеткани ёғга ботиринг ва фойдаланишдан аввал инструмент юзасини артинг.\n4. Оёқ кийимни парваришлаш\nБироз ўсимлик ёғини юмшоқ матога томизинг ва юмшоқ теридан ишланган ботинкадаги тирналган жойларни артинг. Ёғ терига сингигач, оёқ кийимни ялтирагунга қадар артинг. Бу усул табиий теридан ишланган сумкалар учун ҳам мос келади.\n5. Чўяндан ишланган товаларни парваришлаш\nЧўян идишда юзага келган зангни кетказиш – мураккаб. Яхшиси унинг олдини олган маъқул. Товани ювинг ва яхшилаб қуритинг. Кейин эса унинг юзасига бироз ёғ суртинг. Буни салфетка ёки чўткада бажариш мумкин. Ана бўлди, энди зангламайди.\n6. Қора нуқталарни йўқотинг\nЮзингизни ювинг ва қўлингизга бироз ёғ томизинг. Бармоқлар юз бўйлаб сирпаниши керак. Яхшилаб, бироқ эҳтиёткорлик билан қора нуқтали жойларни 5-7 дақиқа давомида уқаланг.\nТоза момиқ сочиқни илиқ сувда намланг, сиқинг ва у билан юзингизни 15 дақиқага ёпинг. Ювиш воситасини олиб, кўпик ҳосил қилинг, юзнинг “муаммоли” жойларини уқалаб, сув билан ювиб ташланг.\n7. Ёғ узоқ муддат яроқли бўлиши учун тўғри сақланг\nЎсимлик ёғини қоронғу ва салқин жойда сақлаш керак. Газ плитаси ёнида сақлаш – тўғри вариант эмас. Яхшиси, уни музлатгичга қўйган маъқул.\n8. Суперелимни кетказиш\nСуперелимнинг қизиқ хусусияти бор: у қўлларда яхши ёпишади. Унинг қолдиғини кетказиш учун кўп миқдорда ёғ томизинг ва терига ишқаланг. Кирланган жойларни чўтка билан ишқаланг ва қўлингизни совун билан ювиб ташланг.\n9. Тахтакачдан пиёз ва саримсоқ ҳидини йўқотиш\nЮвилганидан кейин ҳам шубҳали ҳид кетмаса, тахтакачни ёғ томизилган салфетка билан артинг. Кейин тахтакачни сувда чайқанг. Ҳиддан асар ҳам қолмайди.\n10. Ғичирлайдиган илгакларга суртиш\nДоимий равишда ғичирлайдиган эшик сабр бўйича жаҳон чемпиони. Тезкор восита сифатида ёғ асқотади. Уни пипетка ёки шприцга тўлдиринг ва ҳаракатланадиган қисмларга томизинг. Қолганини салфетка билан артинг. «Замин» янгиликларини «Вконтакти»да кузатиб боринг\nОшхонадаги ҳидлардан қандай қутулиш мумкин?\n26-07-2017, 11:15, Ҳаёт тарзи\n13-06-2017, 16:06, Ҳаёт тарзи\nКийимдаги доғларни осонлик билан йўқотамиз\n20-03-2017, 09:13, Ҳаёт тарзи\nЯнгиликлар » Ҳаёт тарзи » Ўсимлик ёғи билан боғлиқ ғаройиб лайфхаклар


Ҳабиб Нурмагомедов UFC чемпиони камарини ҳимоя қилди\n10:37 08.09.2019 (Янгиланган 10:39 08.09.2019) Ҳавола олиш\nҲар қандай рақиб ҳурматга сазовор, биз буни барчага кўрсатиб қўйдик, - деди Ҳабиб Нурмагомедов жангдан сўнг.\nТОШКЕНТ, 8 сен – Sputnik. Кеча оқшом Абу-Дабида бўлиб ўтган жангда россиялик аралаш яккакурашчи Ҳабиб Нурмагомедов Дастин Пуарье устидан ғалаба қозониб, UFC чемпиони титулини ҳимоя қилди, Р-Спорт хабарига асосан.\nUFC енгил вазн тоифасида бўлиб ўтган жангда Ҳабиб Нурмагомедов ўзига хос услубда, бўғувчи услуб ёрдамида ғалаба қозонди. Бу Ҳабиб спорт карьерасида 28 ғалаба бўлди. Эслатиб ўтамиз Ҳабиб Нурмагомедов бирор марта ҳам енгилмаган жангчи ҳисобланади.\nХабиб Нурмагомедов против Дастина Пуарье\nДастин Пуарье спорт йўлида бу олтинчи мағлубият бўлди. Пуарье 25 маротаба ғалабага эришган.\nАбу-Дабида бўлиб ўтган ушбу жангда Ҳабибни қўллаб-қуватловчилар сони жуда кўп эди. Унинг секнданти ва маслаҳатчиси эса – отаси Абдулманап Нурмагомедов бўлди. Отаси унинг олдида бўлиши Ҳабиб учун энг катта ёрдамэканлигини Ҳабиб олдин ҳам айтган эди.\nЭслатиб ўтамиз, АҚШда 2018 йилнинг октябр ойида бўлиб ўтган жангда Абдулманап Нурмагомедов, АҚШ томонидан виза берилмагани туфайли, кела олмаган эди. Ўшанда Ҳабиб Нурмагомедов ғалабасидан сўнг рақиб жамоаси томонидан кўплаб ҳақоратлар айтилган ва бу жамоалар орасида тўқнашув содир бўлишга сабаб бўлган эди.\n“Мен ушбу жангга яхши тайёрланган эдим, ўз ғалабамга ишонган эдим, лекин натижадан хафа бўлдим. Энди уйга бориб ўз оилам билан вақт ўтказаман”, - деди Дастин журналистларга.\nUCF чемпионлик камарининг навбатдаги талабгори – АҚШлик жангчи Тони Фергюсон. Бундан олдин Фергюсон ва Ҳабиб орасида ўтказилиши керак бўлган жанглар 4 маротаба қолдирилган эди. Бу сафар эса жангни қолдириш учун ҳеч қандай сабаб йўқ.


Боғларда баҳор нафаси ёхуд март ойида боғларда бажариладиган агротехник тадбирлар - Ўзбекистон Республикаси Қишлоқ хўжалиги вазирлиги\nБоғларда баҳор нафаси ёхуд март ойида боғларда бажариладиган агротехник тадбирлар\nЮртимизга баҳор ҳар йилдагига нисбатан анча эрта кириб келмоқда. Чунки январь ва февраль ойларида ҳавонинг илиқ келиши ёғингарчиликнинг кам бўлиши сабабли боғларда айниқса данакли боғларда ҳосил куртакларининг эрта уйғонишига сабаб бўлади.\nБундай эрта уйғонишнинг олдини олиш учун март ойининг биринчи ярмигача боғларда имкон даражасида 1–2 маротаба яхоб суви бериш лозим. Яхоб сувини қониб ичган боғларда дарахтлар ва токзорларнинг асосий илдизлари жойлашган тупроқ қисми яхши намланади ҳамда тупроқ ҳарорати анча пасайиши боис дарахтлар куртакларининг ҳаракати 8–10 кун кейинга сурилади. Яхоб суви 1–2 марта берилса куртакларнинг эртаги ҳаракати анча кечикади.\nБоғларда дарахт таналарини ва скелет шохларини оҳак билан оқлаш зарур. Бунда 10 л сувга 2 кг оҳак ва 1,5 кг тупроқни аралаштириб дарахтларнинг танаси ва она шохлари оқланади. Дарахт таналарини оқлаш билан новдалардаги куртакларининг харакати кечиктирилади.\nМевали боғларда дарахтларни 3 фоизли Бордо суюқлиги билан пуркаш яхши натижа беради. Бунда бордо суюқлигининг охак қисмини 4–5 фоизга ошириб пуркалса суюқлик оқранг бўлиши натижасида дарахтларда ҳароратни пасайтиради ҳамда куртаклар ҳаракати секинлашади.\nЎрик дарахтлари дастлабки йилларда кучли ўсишга эга бўлганлиги сабабли олти-етти ёшгача бўйига ўсган шохларида ҳосил куртаклари бўлади. Бу даврда уларда ён шохчалари суст ўсади. Бундай шохларни уларда ён шохчалари яхшироқ ўсиб чиқиши учун учдан бир қисми ёки ярмига қисқартирилади. Кейинги буташлар навбатдаги тартибда ўсган ортиқча шохларни олиб ташлаш ва шохларни бироз қисқартиришдан иборат бўлади.\nОлхўрининг кўпчилик навларида мева тугиш органлари қисқа бўлиб, улар икки ва кўп йиллик шохларда жойлашган бўлади. Баъзи бир навларда бир йиллик шохчаларда ҳосил бўлиши кузатилади. Ёш олхўри дарахтининг шох-шаббаси шакл беришда шохларнинг пастки қисми яланғочланиб қолмаслиги учун шохлар сийраклаштирилади ва қисқартирилади. Шох-шаббаси тик ўсган, кучли шохланадиган навларда биринчи тартибдаги асосий шохлар қисқартирилиб, иккинчи тартибдаги ён шохлар баландлигида кесилади. Бу шох-шаббанинг ёйилиб ўсишига имкон беради. Шох-шаббаси ёйиқ дарахтлар агар шохлари суст ўсса, сийраклаштирилади. Шохлар фақат уларнинг ўсишини тартибга солиб туриш учун қисқартирилади.\nГилос дарахти кучли ўсиши ва кам шохланиши билан фарқ қилади. Кучли ўсган шохларнинг пастки қисмида куртаклар кам ривожланади. Уларнинг уйғониши ва асосий шохларда ёш шохчаларнинг ўсиб чиқишини кучайтириш мақсадида асосий шохлар қисқартирилади. Бундай буташ ўсувчи дарахтлар ёш чоғида ва ҳосилга кира бошлаганда шох-шаббага шакл бериш учун қўлланилади.\nШафтоли дарахти экилган йили уч-бешта она шохдан шох-шабба ҳосил қилиб, косасимон шакл берилади. Шафтолига кучли, баланд ўсадиган навларининг шох-шаббаси тўрт-олти она шохдан иборат ўзгарган лидерли система бўйича ҳам шакл бериш мумкин.\nБиринчи шох 35–40 см баландликда, қолганлари бир-биридан 15–20 см масофада бўлиши керак. Тўртинчи йили етакчи новда (лидер) кесиб ташланади. Шафтоли дастлабки йилларда тез ўсади, кўп шох чиқаради ва тез мева бера бошлайди. Шунинг учун дастлабки бир-икки йил давомида бир йиллик новдалар қисқартирилиб турилади ва шох-шабба сийраклаштирилади. Асосий шохларнинг учидан ўсиб чиққан узунлиги 50–60 см ва ундан узун новдалар учдан бир қисмига ёки ярмига, калтароқлари эса чорак қисмига қисқартирилади. Ҳосилга киргандан сўнг шох-шаббаси сийраклаштириб турилади.\nБоғларда дарахт қатор ораларини ҳайдаш, суғориш учун эгатларни олиш, дарахт тагларини ағдариб чопиш ишларини бажариш керак.\nҲосилли боғ ва токзорларда эрта баҳорда (март ойи бошларида) озиқлантириш учун минерал ўғитлардан соф ҳолда азотли ўғит – 120 кг, фосфорли ўғит 90 кг ва калий ўғитидан 30–45 кг бир гектарга (20–25 см чуқурликда) солиб озиқлантириш керак. Тупроқ унумдорлиги паст бўлган боғларда ҳосилдорликни ошириш мақсадида ушбу меъёрни 20–30 фоизга ошириш мумкин. Минерал ўғитларни органик ўғитлар билан қўшиб берилса, уларнинг самараси анча ошади.\nМинерал ўғитлар интенсив боғларда оддий боғларга нисбатан 30–40% кўп бўлиб, улар бир неча муддатларга тақсимланиб берилади.\nКейинги йиллари баҳор фаслида қисқа муддатли совуқлар тез-тез такрорланиб туриши сабабли дарахтларга салбий таъсир қилиши кузатилмоқда. Бунинг учун мевали дарахтларни қисқа муддатли совуқлардан асраш мақсадида боғнинг ҳар бир гектар майдонига тутатиш учун гўнг, хашак ва хазон аралашмасини йиғиб қўйиш (уюмлар сони 150–200 та) мақсадга мувофиқдир. Жойларда фермер хўжаликлар, боғбонлар бунга унчалик аҳамият бермасликлари сабабли айрим йиллари ҳосилни йўқотиб қўймоқдалар. Яна бир тадбир бу боғларда қатор ораларида суғориш ариқларини олиб, совуқ келиши олдидан, ариқлардан оз миқдорда жилдиратиб сув оқизиш натижасида ҳаво ҳарорати 2–3оС кўтарилиб баҳорги аёзли қора совуқлардан сақлаб қолиш мумкин.\nДарахтлар буталиб, шакл берилгандан сўнг ҳаво ҳарорати +50С дан юқори бўлганда, дарахтлар куртак чиқармасдан олдин уруғ мевали дарахтлар парша (қўтир), (монилиоз куйиш) монилиоз касаллигига қарши 3 фоизли Бордо суюқлиги ёки 50 фоизли ООҚ билан жиққа ҳўллаб ювилади. 10–12 кундан кейин пуркаш ишлари такрорланади.\nДанакли мева боғларида (ўрик, шафтоли, олхўри, гилос) монилиоз, клястероспориоз, гоммоз ва барг бужмалоқлигига қарши 50 фоизли ООҚ ёки 3 фоизли Бордо суюқлиги (100 мл. сувга 3 кг мис купороси ва 3 кг сўнмаган оҳак қўшилади), 1 фоизли мис купороси ёки 2-3 фоизли темир купороси билан эрта баҳорда куртаклар бўртиш арафасида ишлов берилади.\nДарахтлар гуллаб бўлгач, Бордо суюқлигининг 1 фоизлиги билан (100 л сувга 1 кг мис купороси ва шунча сўнмаган оҳак қўшиб) пуркалади. Чуқур таъсир этувчи фунгицидлар яхши самара беради. Бунинг учун баҳорда дарахтлар гуллаб бўлгач "Топсин-М" (1 л/га) препаратини 0,1 фоизли қилиб сепилса яхши самара беради. "Байлетон" (0,2-0,3 л/га) , "Фоликур" (0,25 л/га), "Вектра" ( 0,3 л/га) препаратларидан хам фойдаланиш мумкун.\nЯнги боғлар барпо қилишда боғ атрофини иҳоталаштириш ишларига катта эътибор бериб ниҳолларни шамоллардан ҳимоялаш зарур. Бунда янги боғ барпо қилишда уларни химоя қиладиган терак, ўрик, жийда ёки ёнғоқ каби дарахт кўчатларини экиш ишларини олиб бориш керак. Ушбу дарахтлар боғларни қаттиқ шамоллардан, совуқ келиш йўлларидан химоя қилади.\nЯнги боғлар барпо этишда кўчат экиладиган майдонни танлаш, тупроқни 40–50 см чуқурликда хайдаш, текислаш, молалаш, кўчат экиш майдонини режалаш ва экишга тайёрлаш, экиш, ёш нихолларниниг танасини оқлаш ишларини сифатли бажариш зарур.\nМевали кўчатларни экишда уларнинг турлари, навлари хамда кўчатнинг пайвандтагига эътибор бериш керак.\nЯнги боғ барпо қилингач, экилган янги кўчатларга шакл бериш, боғ қатор ораларини ҳайдаш, дарахт тагларини чопиш, минерал ўғитлар солиш каби ишлар ўтказилади.\nРезавор мевали ўсимликларда эрта баҳорда қулупнайзор қатор оралари ва туп атрофи юмшатилади. Март ойининг бошларида, тупроқ қуриши билан қулупнайзорда ўсимлик тупларининг эски барглари тўплаб олиниб, даладан ташқарига чиқариб, ёқиб юборилади. Сўнгра ўсимлик қатор ораларига ишлов беришдан олдин минерал ўғитлардан 90 кг азотли ва 50–60 кг фосфорли ўғит солиниб юмшатилади, туп атрофи қўлда чопиқ қилинади. Орадан 20–25 кун ўтгач иккинчи марта ишлов берилади, яъни қатор оралари ўтоқ қилиниб, юмшатилади.\nҚорағатзорларда (смородина) эрта бахорда қорағат тупларига шакл берилади. Бунда биринчи навбатда қуриб қолган, синган ва касалланган новдалари олиб ташланади. Тупдаги нимжон новда ва шохлари, ўсимликнинг асосий қисмини салқинлатиб қўядиган, ердан кўкариб чиққан бачки навдалари ҳам кесиб ташланади.\nҚорағат тупидаги асосий ҳосил ўтган йили чиқарган навдаларида шаклланади. Йиллар ўтиши билан ўсимлик 2 ва 3-тартиб навда чиқаради, ҳосилнинг шаклланиши ҳам марказидан узоқлашиб боради. Новда чиқариш тартиби қанча кўп бўлса, туккан мевалари хам шунчалик майда бўлади. Шунинг учун 5 ёшга етган шохлар кесиб олиб ташланиб, ўрнига янги чиққан бир йиллик навдалардан 4-5 та қолдирилади.\nМарт ойи охрида қорағат туплари гуллай бошлайди. Қароғат гуллаш вақтида биринчи сув берилади. Сув берилганда чангланган гулларининг бир қисми тўкилиб кетмайди.\nМалиназорларда (хўжағатзор) эрта баҳорда қуриб қолган навдалари хамда кўп ўсган нимжон новдалари олиб ташланади. Қатор оралари 10–12 см, қатор ичи 4–5 см чуқурликда юмшатилади.\nМалиназорга асосан маҳаллий ўғит гўнг (10–15 т/га) ёки минерал ўғитлардан эрта бахорда гектарига 150–200 кг ҳисобида азотли ўғит билан озиқлантирилади ҳамда суғорилади.\nЦитрус ўсимликларини иссиқхоналарда март ойигача дарахтларга шакл берилиб ўсиб кетган новдаларни дарахт ёшига муносиб равишда ичига қараган, тикка ўсган ва шохлари зичлашиб кетган новдалар сийраклаштирилади. Бунда дарахт тупининг ўсиши ва мева бериши яхшиланади.\nЦитрус ўсимликлари нормал ўсиши ва яхши мева бериши учун тупроқнинг оптимал намлиги тўла намлилик сиғимидан 70–85 фоизни ташкил этиши керак. Суғоришлар бўлиб-бўлиб (мавсумда 25 мартагача) ўтказилиши керак, иссиқхоналарда февраль охирлари март бошларида, об-ҳаво шароитларига, ўсимлик ёшига, мева бериш даражасига ва бошқа факторларга қараб суткалик ҳаво харорати ўртача 12оС ва тупроқ ҳарорати 9оС бўлганида ўса бошлайди. Февралнинг иккинчи ярмидан цитрус ўсимликлар ғунчалай бошлайди. Ғунчалаш босқичи суткалик ўртача ҳаво харорати 18,3–21оС ва тупроқ харорати 14,5–17оС бўлганида 25–28 кунга чўзилади.\nБир, икки, уч ёшли ўсимлик тагига 10 кг гўнг, 20 г. дан азот ва фосфор ҳамда 10 г калий ўғити солинади, мева берувчи туплар тагига эса 20-25 кг. дан гўнг ва 80–100 г фосфорли, 80–120 г азотли ва 40-60 г калийли ўғитлар солинади (тупларининг ёши катталашган сари солинадиган ўғитлар миқдори кўпайтирилади). Бунда минерал ўғитлар икки муддатда: ярмиси февраль охири-март бошида, қолгани май охири-июнь бошларида берилади.\nЦитрус ўсимликлари иссиқхонада кўпинча юмшоқ сохта қалқондор, ўсимлик битлари, каналар билан зарарланади. Қалқондорга қарши 0,3 фоизли фазалон эритмаси 5-6 кун оралатиб 2 марта пуркалади. "Вэртемэкс" препаратини 0,5-0,8 фоизли қилиб сепса ҳам бўлади. Бунда ўсимликнинг ҳамма қисмини, айниқса баргларини пастки тарафидан хўллаш зарур. Қоракуясимон зумбуруғлар барглар ювилганда кетмайди. Барглар 1 фоизли Бордо суюқлиги эритмаси ёки 0,5% мис, хлор оксиди эритмасини қўшимча пуркалганда холос этади. Ўргимчакканага қарши 0,2 фоизли "Кельтан" ёки 1,0 фоизли "Данитол" эритмасини пуркаш яхши самара беради. Вақти-вақти билан ювиб туриш ҳам фойда беради.\nТокзорларда эрта баҳорда таъмирлаш ишлари, яъни темир бетон устунларни тўғрилаш, симларни тортиб чиқиш, устунлар тагларини зичлаш ишлари тугалланади.\nМарт ойининг иккинчи ярмидан, айрим худудларда ойнинг охиридан кўмилган ток туплари очилиб, симбағазларга кўтариб боғлаш ишларини амалга ошириш зарур. Токзорларда ток ораларида қуриб қолган туплар ўрнини тўлдириш учун ток тупларида қолдирилган узун новдаларни пархама (пархиш) қилиб тўлдирилади.\nТоклар симбағазларга кўтариб боғлангач, қатор ораларига маҳаллий ўғитлардан гўнг: 10-20 т/га, минерал ўғитлардан соф ҳолда азот 60 кг/га, калий 30 кг/га ҳисобида солиниб, қатор оралари ҳайдалиб, туп атрофлари юмшатилади.\nБоғлар, резавор мевалилар, иссиқхоналарда цитрус ўсимликлари хамда токзорларда агротехник жараёнларни ўз вақтида, сифатли бажарилса, сифатли ва мўл мева-узум ҳосилини олишга замин тайёрланади.


Дидли кийинишнинг 5 белгиси: тренд ортидан қувманг, ўз кийиниш услубингизга эга бўлинг - Daryo\n16:25, 02.09.2020 19433\nЎзига хос кийиниш учун мавсумнинг сўнгги тренддаги либосларини кийиш шарт эмас. Қандай либосда ўзингизни қулай ҳис қилишингизни тушуниш ва уни мавжуд тенденциялар билан уйғунлаштира олишнинг ўзи кифоя.\nЛибос, таниқли бренд ёки масс-маркетдан экани муҳим эмас, образни арзон кўринмаслиги аниқ бир марка эмас сифатли мато ва тартибли ташқи кўриниш билан боғлиқ бўлади. Шу боис хариддан олдин ёрлиқларни эътибор билан ўқиш, табиий матоли либосларни танлаш ва шу билан бирга эскирган либосларни вақти билан ўзгартириб туриш тавсия қилинади.\nГардеробингизда сизга ярашадиган ва кийганда ўзингизни қулай ва гўзал ҳис қилган либослар ўрин олган бўлиши керак. Гардеробингизни кўздан кечиринг, мавжуд либосларни мослаб замонавий образ яратинг, етишмайдиган нарсаларни харид қилинг. Турли услубда кийинишни яхши кўрган тақдирингизда ҳам гардеробдаги либослар бир концепция асосида бўлиши керак. Мос бўлмайдиганларини яхшиси олиб ташланг.\nТрендда бўлиш учун брендларнинг сўнгги коллекциядаги либосларини харид қилишга ҳожат йўқ. Ўз услубингизни замонавий реалликка мослашнинг ўзи кифоя. Блогерлар тавсия қилган ҳар қандай либосни харид қилишга ошиқманг. Энг аввало долзарб бичим, ранг ва гардеробингиздаги либослар билан қанчалик уйғун бўлишига диққатингизни қаратинг. Тренд кетидан қувманг — ўз услубингизни ўзингиз яратинг.\nЖойига қараб кийиниш\nСиз ультраурфдаги либос эгаси бўлишингизга қарамай борган жойингизга мувофиқ кийинмаган бўлсангиз бари бефойда. Сиз яқиндагина харид қилган ва қачондан бери кийишни кутганингиз учунгина кийилган қизил пир-пиракли кўйлак расмий учрашув учун умуман мос бўлмаслиги мумкин. Шу сабаб мавсумга, жойга ва борадиган учрашув форматига қараб кийининг.\nАксессуар ва деталлар\nҲатто кичик деталлар ҳам образнинг қандай кўринишида рол ўйнаши мумкин. Бунинг учун қиммат тилла ёки бриллиантдан бўлган тақинчоқ бўлиши шарт эмас, кийим ва кийиниш усулига мос тақинчоқнинг ўзи кифоя. Эсда қоларли ва ўзига хос кўринишга эга бўлиш учун сумкаларнинг ҳам аҳамияти катта. Камар, бош аксессуарлари, кўзойнак, шарф ва бошқа деталлар ҳам образ учун зарур ҳисобланади.\nБошқалардек бўлманг, ўзига хос кийининг: комбинезон ушбу мавсумда етакчилик қилади\nСумкага тақинг, бўйинга боғланг, сочга қўшиб ўринг — рўмол билан бетакрор образлар яратамиз (фото)\n13:10 Бугун 164\n12:59 Бугун 290\n12:48 Бугун 4203\n12:41 Бугун 1678\n14:49, 29.11.2020 101071\n17:32, 28.11.2020 77742\n10:23, 29.11.2020 75137


2021 йилнинг ўтган даврида Ўзбекистон қанча олтин сотгани маълум қилинди\n14:23 / 21.12.2021\nЖорий йилнинг январь-ноябрь ойларида газ экспорти 48,1 фоизга, нефть ва нефть маҳсулотлари экспорти 69,1 фоизга ошган. Электр токи сотиш эса 53,9 фоизга камайган.\n2021 йил январь-ноябрь ойларида Ўзбекистон ташқи савдо айланмаси 37,94 миллиард долларни ташкил этди ва бу кўрсаткич 2020 йилнинг шу даврига нисбатан 4,95 миллиард долларга кўпайган (ўсиш — 15 фоиз). Бу ҳақда Давлат статистика қўмитаси маълумот бермоқда.\nТашқи савдо айланмаси умумий ҳажмида экспорт 15,45 млрд доллар, импорт эса 22,48 млрд долларни ташкил этган. Ҳисобот даврида 7 млрд доллар қийматида пассив ташқи савдо баланси қайд этилган.\nТашқи иқтисодий фаолиятда 20 та йирик ҳамкор давлат қаторида тўрт давлат: Афғонистон, Қирғизистон, Тожикистон ва Туркия билан фаол ташқи савдо баланси мавжуд. Қолган 16 та давлат билан ташқи савдо айланмасининг пассив баланси сақланиб қолган.\nТСАнинг нисбатан салмоқли ҳиссаси Хитой (17,7 фоиз), Россия (17,4 фоиз), Қозоғистон(9,3 фоиз), Туркия (8 фоиз), Корея (4,4 фоиз), Қирғизистон (2,2 фоиз) ва Германия (1,8 фоиз) билан қайд этилган.\nЖорий йилнинг 11 ойи давомида 4,1 млрд долларли (умумий экспортнинг 26,6 фоизи) олтин экспорт қилинган. Бу кўрсаткич ўтган йилнинг мос даврида 5,8 млрд долларни (умумуий экспортнинг 40,9 фоизи) ташкил этган.\nБундан ташқари, 684,8 млн долларли (ўтган йилга нисбатан 48,1 фоизга кўп) табиий ёки сунъий газ, 71,2 млн долларли нефть ва нефть маҳсулотлари (ўтган йилга нисбатан 69,1 фоизга кўп), 64,9 млн долларли (ўтган йилга нисбатан 53,9 фоизга кам) электр токи экспорт қилинган.\nОлтин нархи кескин кўтарилди


Қирғиз мутахассислари бу йил Тўқтўғул сув омборидаги сув миқдори ўтган йилдагидан ҳам 500 миллион куб/метрга кам эканини айтмоқдалар.\nМинтақадаги камсувлик жараёни яна беш йил давом этишини қайд этаётган қирғизистонлик мутахассислар бу йил қўшни давлатларга сувни ўтган йилгидан ҳам камроқ бериш масаласини кўтармоқдалар.\nИкки йилдан бери камсувлик туфайли энергетик бўҳрон шароитида яшаётган Қирғизистон иқтисоди оғир кунларни бошдан кечирмоқда. Шу сабабдан ҳам қирғиз расмийлари бу йил электр энергияси таъминотида узилиш бўлмаслигини таъминлаш учун ҳаракат қилаяптилар.\n“Қирғизистон энергетиклар ассоциацияси” раҳбари Жамол Тулўбердиевнинг айтишича, ҳукумат ўз мақсадига эришиши учун Ўзбекистон ва Қозоғистонга иложи борича камроқ сув бериши, бунинг имкони бўлмаган тақдирда эса сувни энергетик ресурсларга алмаштириши керак бўлади:\n- Тўқтўғул сув омборидаги сув миқдори ўтган йилгига қараганда 500 миллион куб/метрга оз. Яқин кунларда қўшни давлатларда суғориш мавсуми бошланади. Уларга сув бериш масаласига мутлақо ўз манфаатимиздан келиб чиққан ҳолда ёндошмоғимиз керак бўлади.\nЯъни, сув эвазига улар бизнинг иссиқлик электр станцияларимизни газ ва мазут билан таъминлаши шарт. Акс ҳолда, энергетик бўҳрон Қирғизистон иқтисодиётини биратўла фалаж ҳолга келтириб қўяди, деди Жамол Тулўбердиев.\nҚирғизистон энергетика вазирлиги расмийси Марат Чўлпўнқулов эса мамлакат яна беш йил энергетик бўҳрондан чиқа олмаслигини айтади.\n- Жорий йилнинг кузигача 11 миллиард кубометр сув тўплашимиз керак. Ўтган йили бу миқдор 9 миллиард эди. 2010 йил кузига эса 13 миллиард кубометр сув тўплашимиз керак.\nАгар мана шу режа амалга ошса, Қирғизистон беш йилдан кейин энергетик бўҳрондан чиқа олади, дейди Марат Чўлпўнқулов.\nРасмийнинг билдиришича, бу режани бажариш учун Ўзбекистон ва Қозоғистонга деярли сув чиқармаслик керак. Иккинчидан эса Қамбарота - 1 ва Қамбарота - 2 ГЭСлари қурилишини тезлатиш лозим.\nҚирғизистон бош вазири Игор Чудинов 8 июн куни Москвада Кремл расмийлари билан учрашиб, айнан шу масалани муҳокама қилган. Учрашувлар чоғида қирғиз ГЭСлари қурилишига Россия сармояларини ётқизиш масаласи кўриб чиқилган.\nАйни пайтда Москвадаги Регнум ахборот агентлигига интервью берган Давлатлараро сув хўжалигини мувофиқлаштириш комиссиясининг илмий-тадқиқот маркази раҳбари Виктор Духовний Қирғизистоннинг энергетик бўҳрондан чиқиш йўлида хатти-ҳаракатини “Энергетик эгоизм” сифатида баҳолаган.\n- Нега Ўзбекистон, Қозоғистон ва Туркманистон ҳукуматлари трансчегаравий дарёларнинг юқори оқимида гидроэнергетик иншоотлар қурилишига қаршилик қилмоқдалар? Чунки бу иншоотлар ёрдамида сувни умумминтақа манфаати йўлида эмас, балки ўзи хоҳлаган тарзда - бир давлатнинг имтиёзли, иккинчи давлатнинг эса қарам эканлигини таъкидлайдиган манипуляция имконияти пайдо бўлади, дейди профессор Духовний.\nҚирғизистон бош вазири Игор Чудинов мутахассисларнинг бундай фикрларга қўшилмаслигини билдиради. У Қамбарота ГЭСи қурувчилари билан бўлган учрашуви чоғида Қирғизистон қўшни давлатларнинг сув заҳираларини мувофиқлаштириш борасидаги ҳамкорлигига қарши эмаслигини айтиб ўтди:\n- Мувофиқлаштириш ҳам тенг ҳуқуқлилик асосида бўлиши лозим. Бу эса ёзда қўшни давлатларга сув чиқарган Қирғизистоннинг қиш пайтида электр энергияси етишмаслиги туфайли кўрадиган зиёнини кимдир қоплаши кераклигини англатади. Агар қўшнилар мувофиқлаштирилган тарзда сув олишни истасалар, бу ишни амалга ошириш керак, деди Игор Чудинов.\nҚирғизистон бош вазири кейинги пайтларда Ўзбекистон оммавий ахборот воситаларида сув-энергетика масаласида расмий Бишкекка қарши ахборот хуружи бошлангани ҳақида ҳам гапириб ўтди.\n- Менимча, бу масалани газеталар ва интернетдаги хуружлар билан эмас, музокаралар орқали ҳал қилиш керак. Аслида ҳал қилиб бўлмайдиган муаммонинг ўзи йўқ, деди Игор Чудинов.\nМосквадаги Регнум ахборот агентлигининг хабар беришича, расмий Тошкент ҳам Қирғизистон билан муросага боришга тайёр. Бироқ бунинг учун Ўзбекистон томони Қирғизистондан қурилаётган ГЭСлар лойиҳаларини халқаро экспертизадан ўтказишни талаб қилаётир.\nБишкекдаги 24.kg ахборот агентлиги хабарига кўра, 8 июн куни Москвада Кремл расмийлари билан учрашган Қирғизистон бош вазири Игор Чудинов ўз мамлакати Қамбарота -1 ГЭСи лойиҳасини халқаро экспертизадан ўтказишга тайёр эканини билдирган.


"Шу пайтгача легионер бўлишга қизиқмаганман, аммо энди..." - Мурод Холмуҳаммедов қачон бир қарорга келишини айтди\n10 декабрь, 2021, 10:06\nТеглар:Мурод Холмуҳамедов | Қўқон-1912 | Суперлига\n"Қўқон-1912"нинг чинакам етакчиси.\nФутболчиларни у клубдан, бу клубга кўчиб ўтиши одатий ҳол. Ҳозир роса ўйинчиларни бозори чаққон бўладиган пайт. Клублар билан ўйинчилар ўртасидаги битимлар нари борса бир йилни ташкил қиляпти. Натижада мавсум тугагач, яна бошқа чақирувлар сари ошиқадилар. Биз бундай жараёнда футболчиларни айбламоқчи эмасмиз. Шунчаки, мана шундай паллада бир ёки икки йил эмас, балки бир неча йил мобайнида бир клубда тўп суриб келаётган ўйинчилар ҳам борлигини эслатиб қўймоқчимиз.\nАна шундай футболчилардан бири Мурод Холмуҳаммедов бўлиб, у “Қўқон-1912” жамоасида 2016 йилдан бери тўп суриб келмоқда. Унгача “Пахтакор”, “Сўғдиёна” каби клублардаги фаолияти орқали яхши билардик. Тўғри, орада қисқа муддат ижара асосида “Бунёдкор”да ҳам ўйнади ва яна тезда “Қўқон-1912”га қайтганини яхши эслаймиз.\nҚўқонга келиб, Мурод футболчи сифатида янада ўсди, миллий терма жамоа даражасигача кўтарилди. Ўз навбатида, уни Қўқонда жуда ардоқлашади. Ўз ўйинлари билан мухлисларнинг меҳридан жой олди ва асосий таркибнинг алмаштириб бўлмас ўйинчисига айланди. Қизиқ, Холмуҳаммедовни шунча йилдан бери “Қўқон-1912”да нима ушлаб тураркин-а?\n“Яхши савол бўлди. Мени “Қўқон-1912”да жамоанинг аҳиллиги, бир оила экани ва раҳбариятдаги яхши инсонларнинг меҳнати ушлаб туради. Қолаверса, мен футболчи сифатида айнан ушбу жамоада яхшигина ўсишга эришдим”, - дея жавоб қайтарди, Холмуҳаммедов.\nУ ҳимоячи, лекин гол уришни ҳам канда қилмайди. Ҳар мавсум ҳатто бир қанча ҳужумчилар эплай олмаган ишларни ҳам бажаради. Мурод стандартлар устаси. Бу борада унга гап бўлиши мумкин эмас. Жорий мавсумда футболчи қўқонликлар сафида 21 та учрашувда майдонга тушиб, 3 марта гол урди. Аслида голлари ва ўйин сони кўпроқ бўлиши керак эди. Бироқ жароҳат туфайли бир қанча баҳсларни ўтказиб юборишига тўғри келди. Табиийки, бундай етакчи бўлмаган пайтда жамоаси ҳам қийинчиликларга дуч келди. Якунига етган мавсум ҳақида гап кетар экан, бу хусусида Мурод Холмуҳаммедов шундай деди:\n“Бу йилги мавсум охиригача жуда қизиқарли ҳамда шиддатли тарзда кечди. Шу билан бирга бизнинг жамоага ҳам қийин бўлганини айтишим керак. Умуман олганда, бу йилги мавсумдаги иштирокимизни ўртача ритмда ўтказдик, деган бўлардим. Энди ўзимга тўхталсам, ҳеч бир футболчи ўз ўйинидан тўлиқ қониқиш ҳосил қилмаса керак. Шу қатори мен ҳам шундайман. Бунинг устига чемпионат мобайнида кўп жароҳат олдим. Бунақаси ҳали бўлмаганди”.\nҲа, биз ҳам уни илгари бу каби жароҳатлар гирдобига тушиб қолганини эслай олмаймиз. Лекин ҳаммаси ортда қолди ва у ҳозирда ўзини жуда яхши ҳис қилган ҳолда янги мавсум ҳақида ўйлаётган бўлса ажаб эмас. Бизни яна бир жиҳат қизиқтиряпти. Яъни, Қўқондаги беш йиллик фаолиятидан кейин Мурод энди нима қилмоқчи? Бу ерда қоладими ёки...\n“Қўқондаги фаолиятимга бу сафар бешинчи йил бўлди. 31 декабрь куни шартномам ўз якунига етади. Ҳозирча кейинги тақдирим масаласида сизга аниқ нимадир деб айта олмайман. Ҳа, менга таклифлар бўляпти ва уларни кўриб чиқяпман. Январь ойининг бошларида қайси жамоада бўлишим аниқ бўлади. Аллоҳга шукр, ҳар йили менга яхши таклифлар бўлиб келяпти. Ўйлайманки, бундай эътибордан ҳар бир футболчи хурсанд бўлса керак. Боя айтганимдек, айни пайтда музокаралар олиб бориляпти. Аммо ҳали бир тўхтамга келганимиз йўқ. Тез орада ҳаммаси ҳал бўлади. Лекин мен шу пайтгача яхши таклифларга қарамасдан “Қўқон-1912” жамоасини танлаб келдим ва бу қароримдан хато қилмадим, деб ҳисоблайман”, - дея жавоб берди.\nКўриб турганингиздек, у бир неча кундан кейин эркин агентга айланади. Табиийки, “Қўқон-1912” клуби ўз етакчиси ва сардори билан ҳамкорликни давом эттириш истагида эканлиги турган гап. Аммо шартномаси тугаётганидан бошқа жамоалар ҳам фойдаланиб қолиш пайида юрибдилар. Ўзидан эшитдингиз, таклифлар етарли. Бу ёғи футболчининг ўз танловига боғлиқ. Келаси йили 32 ёшга қадам босади. Бундай савиядаги ўйинчи бемалол яхши чемпионатларда легионер мақомида ҳам ўйнашга қодир. Аммо нима учундир Холмуҳаммедов четга кетишни истамади. Ҳозир ҳам бундай нияти йўқмикин?\n“Тўғрисини айтсам, легионер сифатида хорижда тўп суришга шу кунгача қизиқмаганман. Шунинг эвазига доимо четдан тушган яхши-яхши таклифларни рад қилиб келганман. Лекин ҳозирги кунга келиб агар яхши таклиф бўлса, кўриб чиқаман”.\nДемак, Холмуҳаммедов таклифларга очиқ ва уни балки легионер сифатида кўриб қолсак ҳам энди ажабланмаймиз, шекилли. Юқорида ўзи таъкидлаганидек, барчаси январь ойида ҳал бўлади. Яна Қўқонда қоладими ёки қарорини ўзгартирадими? Воқеалар ривожини кузатиб борамиз.